title: 2019 m. kovo 4 d. Tarybos sprendimas (ES) 2019/441 dėl Europos Sąjungos ir Maroko Karalystės tausios žvejybos partnerystės susitarimo, jo įgyvendinimo protokolo ir prie susitarimo pridedamų laiškų, kuriais pasikeista, sudarymo

text:
20.3.2019

                  LT

                  Europos Sąjungos oficialusis leidinys

                  L 77/4

         TARYBOS SPRENDIMAS (ES) 2019/441
         2019 m. kovo 4 d.
         dėl Europos Sąjungos ir Maroko Karalystės tausios žvejybos partnerystės susitarimo, jo įgyvendinimo protokolo ir prie susitarimo pridedamų laiškų, kuriais pasikeista, sudarymo
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 43 straipsnį kartu su 218 straipsnio 6 dalies a punkto v papunkčiu ir 218 straipsnio 7 dalimi,
         atsižvelgdami į Europos Komisijos pasiūlymą,
         atsižvelgdama į Europos Parlamento pritarimą (1),
         kadangi:

                     (1)

                     2006 m. gegužės 22 d. Taryba priėmė Reglamentą (EB) Nr. 764/2006 (2) dėl Europos bendrijos ir Maroko Karalystės partnerystės susitarimo žuvininkystės sektoriuje (toliau – Susitarimas) sudarymo. Susitarimo galiojimas vėliau buvo savaime pratęsiamas;

                     (2)

                     paskutinis Susitarimo įgyvendinimo protokolas, kuriuo nustatytos jame numatytos žvejybos galimybės ir finansinis įnašas, baigė galioti 2018 m. liepos 14 d.;

                     (3)

                     Sprendime byloje C-266/16 (3), atsakydamas į prašymą priimti prejudicinį sprendimą dėl Susitarimo ir jo įgyvendinimo protokolo galiojimo bei aiškinimo, Teisingumo Teismas nustatė, kad nei Susitarimas, nei jo įgyvendinimo protokolas netaikomi vandenims, esantiems greta Vakarų Sacharos teritorijos;

                     (4)

                     Sąjunga nedaro poveikio Jungtinių Tautų remiamo politinio proceso dėl Vakarų Sacharos galutinio statuso rezultatams ir nuolat pabrėžė savo įsipareigojimą siekti, kad būtų išspręstas konfliktas Vakarų Sacharoje, kuri šiuo metu Jungtinių Tautų įtraukta į priklausomų teritorijų sąrašą ir kurios didžiąją dalį šiuo metu administruoja Maroko Karalystė. Sąjunga visapusiškai remia Jungtinių Tautų Generalinio sekretoriaus ir jo asmeninio pasiuntinio pastangas padėti konflikto šalims surasti teisingą, tvarų ir abipusiškai priimtiną politinį sprendimą, kuris suteiktų Vakarų Sacharos tautai teisę į apsisprendimą pagal susitarimus, atitinkančius Jungtinių Tautų Chartijoje nustatytus tikslus bei principus, išdėstytus Jungtinių Tautų Saugumo Tarybos (JT ST) rezoliucijose, visų pirma JT ST rezoliucijoje 2152 (2014), JT ST rezoliucijoje 2218 (2015), JT ST rezoliucijoje 2285 (2016), JT ST rezoliucijoje 2351 (2017) ir JT ST rezoliucijoje 2414 (2018);

                     (5)

                     Sąjungos laivynams turėtų būti galima tęsti žvejybos veiklą, jų vykdomą nuo Susitarimo įsigaliojimo, o susitarimo taikymo sritis turėtų būti apibrėžta taip, kad į ją būtų įtraukti greta Vakarų Sacharos teritorijos esantys vandenys. Be to, žvejybos partnerystę būtina tęsti, kad ta teritorija galėtų ir toliau gauti naudos iš sektorinės paramos, kuri teikiama pagal Susitarimą, laikantis Sąjungos ir tarptautinės teisės, įskaitant žmogaus teisių teisę, ir yra naudinga atitinkamiems žmonėms;

                     (6)

                     tuo tikslu 2018 m. balandžio 16 d. Taryba įgaliojo Komisiją pradėti derybas su Maroko Karalyste siekiant iš dalies pakeisti Susitarimą ir susitarti dėl naujo įgyvendinimo protokolo. Pasibaigus toms deryboms, 2018 m. liepos 24 d. parafuotas naujas Europos Sąjungos ir Maroko Karalystės tausios žvejybos partnerystės susitarimas (toliau – Žvejybos susitarimas), taip pat naujas įgyvendinimo protokolas, įskaitant to protokolo priedą bei priedėlius ir prie Žvejybos susitarimo pridedamus laiškus, kuriais pasikeista ir kurie yra Žvejybos susitarimo dalis;

                     (7)

                     Žvejybos susitarimo tikslas – sudaryti galimybes Sąjungai ir Maroko Karalystei glaudžiau bendradarbiauti skatinant tausios žvejybos politiką ir racionalų žvejybos išteklių naudojimą Žvejybos susitarime nustatytoje žvejybos zonoje ir remiant Maroko Karalystės pastangas plėtoti žvejybos sektorių ir mėlynąją ekonomiką. Todėl susitarimas padeda siekti Sąjungos tikslų pagal Europos Sąjungos sutarties 21 straipsnį;

                     (8)

                     Komisija įvertino galimą Žvejybos susitarimo poveikį darniam vystymuisi, visų pirma kiek tai yra susiję su nauda, kurią gautų atitinkami žmonės, ir susijusių teritorijų gamtos išteklių naudojimu;

                     (9)

                     atsižvelgiant į tą vertinimą manoma, kad Žvejybos susitarimas turėtų būti labai naudingas atitinkamiems žmonėms, atsižvelgiant į teigiamą socialinį ir ekonominį poveikį tiems žmonėms, visų pirma susijusį su užimtumu ir investicijomis, ir į jo poveikį žvejybos sektoriaus ir žuvų perdirbimo sektoriaus vystymuisi;

                     (10)

                     be to, manoma, kad Žvejybos susitarimu geriausiai užtikrinamas tausus greta Vakarų Sacharos esančių vandenų gamtos išteklių naudojimas, kadangi žvejybos veikla grindžiama patikimiausiomis tos srities mokslinėmis nuomonėmis ir rekomendacijomis ir jai taikomos tinkamos stebėsenos bei kontrolės priemonės;

                     (11)

                     atsižvelgdama į Teisingumo Teismo sprendime išdėstytus motyvus, Komisija kartu su Europos išorės veiksmų tarnyba ėmėsi visų dabartinėmis aplinkybėmis pagrįstų ir įmanomų priemonių, kad atitinkami žmonės būtų tinkamai įtraukti į konsultacijas ir būtų įsitikinta jų pritarimu. Vakarų Sacharoje ir Maroko Karalystėje vykdytos plačios konsultacijos, o šiose konsultacijose dalyvavę socialiniai, ekonominiai ir politiniai subjektai aiškiai pritarė Žvejybos susitarimo sudarymui. Tačiau konsultacijų procese nesutiko dalyvauti Polisario frontas ir kai kurie kiti subjektai;

                     (12)

                     nesutikusieji dalyvauti šiame procese nepritarė Žvejybos susitarimo ir jo įgyvendinimo protokolo taikymui greta Vakarų Sacharos esančiuose vandenyse, kadangi iš esmės laikėsi nuomonės, kad tokie aktai patvirtintų Maroko Karalystės poziciją dėl Vakarų Sacharos teritorijos. Tačiau nė viena Žvejybos susitarimo arba jo įgyvendinimo protokolo nuostata neleidžia manyti, kad juo pripažįstama Maroko Karalystės aukščiausioji valdžia Vakarų Sacharoje ir greta esančiuose vandenyse arba jo suverenios teisės į juos. Be to, Sąjunga ir toliau dar aktyviau palaikys su Jungtinių Tautų parama pradėtą ir tęsiamą taikų konflikto sprendimo procesą;

                     (13)

                     remiantis Tarybos sprendimu (ES) 2018/2068 (4), Žvejybos susitarimas, jo įgyvendinimo protokolas ir prie Žvejybos susitarimo pridedami laiškai, kuriais pasikeista, buvo pasirašyti 2019 m. sausio 14 d. su sąlyga, kad jie bus sudaryti vėliau;

                     (14)

                     Žvejybos susitarimas, jo įgyvendinimo protokolas ir prie Žvejybos susitarimo pridedami laiškai, kuriais pasikeista, turėtų būti patvirtinti;

                     (15)

                     Žvejybos susitarimo 13 straipsniu įsteigiamas Jungtinis komitetas, atsakingas už jo įgyvendinimo stebėseną. Remiantis Žvejybos susitarimo 13 straipsnio 3 dalimi, Jungtinis komitetas gali priimti Žvejybos susitarimo įgyvendinimo protokolo pakeitimus. Siekiant palengvinti tų pakeitimų patvirtinimą, Komisijai turėtų būti suteikti įgaliojimai laikantis tam tikrų sąlygų patvirtinti tuos pakeitimus taikant supaprastintą procedūrą,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas Europos Sąjungos ir Maroko Karalystės tausios žvejybos partnerystės susitarimas (toliau – Žvejybos susitarimas), jo įgyvendinimo protokolas ir prie Žvejybos susitarimo pridedami laiškai, kuriais pasikeista.
            Žvejybos susitarimo, jo įgyvendinimo protokolo, įskaitant to protokolo priedą bei priedėlius ir prie Žvejybos susitarimo pridedamus laiškus, kuriais pasikeista, tekstai pridedami prie šio sprendimo.

            2 straipsnis
            Remiantis šiame sprendime nustatytomis sąlygomis Komisija įgaliojama Sąjungos vardu patvirtinti pagal Žvejybos susitarimo 13 straipsnį įsteigto Jungtinio komiteto priimtus Žvejybos susitarimo įgyvendinimo protokolo pakeitimus.

            3 straipsnis
            Tarybos pirmininkas Sąjungos vardu pateikia Žvejybos susitarimo 17 straipsnyje ir jo įgyvendinimo protokolo 15 straipsnyje numatytą pranešimą.

            4 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. kovo 4 d.

                  Tarybos vardu

                  Pirmininkas

               A. ANTON

            (1)  2019 m. vasario 12 d. pritarimas (dar nepaskelbtas Oficialiajame leidinyje).

            (2)  2006 m. gegužės 22 d. Tarybos reglamentas (EB) Nr. 764/2006 dėl Europos bendrijos ir Maroko Karalystės partnerystės susitarimo žuvininkystės sektoriuje sudarymo (OL L 141, 2006 5 29, p. 1).

            (3)  2018 m. vasario 27 d. Teisingumo Teismo sprendimas C-266/16 Western Sahara Campaign UK, ECLI:EU:C:2018:118.

            (4)  2018 m. lapkričio 29 d. Tarybos sprendimas (ES) 2018/2068 dėl Europos Sąjungos ir Maroko Karalystės tausios žvejybos partnerystės susitarimo, jo įgyvendinimo protokolo ir prie susitarimo pridedamų laiškų, kuriais pasikeista, pasirašymo Sąjungos vardu (OL L 331, 2018 12 28, p. 1).

            PRIEDAS

               Įgaliojimų taikymo sritis ir Sąjungos pozicijos, kurios turi būti laikomasi Jungtiniame komitete, nustatymo procedūra

                        1.

                        Komisija įgaliojama vesti derybas su Maroko Karalyste ir, kai tinkama ir su sąlyga, kad laikomasi šio priedo 3 punkto, susitarti dėl Žvejybos susitarimo įgyvendinimo protokolo pakeitimų, susijusių su šiais klausimais:

                                    a)

                                    žvejybos galimybių ir atitinkamai Žvejybos susitarimo 12 straipsnio 2 dalies a ir b punktuose nurodyto finansinio įnašo koregavimu;

                                    b)

                                    sektorinės paramos priemonėmis ir atitinkamai Žvejybos susitarimo 12 straipsnio 2 dalies c punkte nurodytu finansiniu įnašu;

                                    c)

                                    techninėmis sąlygomis ir tvarka, pagal kurias Sąjungos laivai vykdo žvejybos veiklą.

                        2.

                        Pagal Žvejybos susitarimą įsteigtame Jungtiniame komitete Sąjunga:

                                    a)

                                    veikia vadovaudamasi tikslais, kurių ji siekia vykdydama bendrą žuvininkystės politiką;

                                    b)

                                    skatina laikytis pozicijų, kurios yra suderinamos su regioninių žvejybos valdymo organizacijų priimtomis atitinkamomis taisyklėmis ir kuriomis atsižvelgiama į pakrantės valstybių bendrai vykdomą valdymą.

                        3.

                        Kai Jungtinio komiteto posėdyje numatyta priimti sprendimą dėl 1 punkte nurodytų įgyvendinimo protokolo pakeitimų, imamasi būtinų priemonių, kad pozicijoje, kurios Sąjungos vardu turi būti laikomasi, būtų atsižvelgta į Komisijai pateiktą naujausią statistinę, biologinę ir kitą atitinkamą informaciją.

                        4.

                        Tuo tikslu, remdamosi ta informacija, Komisijos tarnybos, likus pakankamai laiko iki atitinkamo Jungtinio komiteto posėdžio, perduoda Tarybai arba jos parengiamiesiems organams apsvarstyti ir patvirtinti dokumentą, kuriame išsamiai išdėstyta išsami informacija apie siūlomą Sąjungos poziciją.

                        5.

                        Numatomą Sąjungos poziciją 1 punkto a papunktyje nurodytais klausimais Taryba turi patvirtinti kvalifikuota balsų dauguma. Kitais atvejais laikoma, kad parengiamajame dokumente numatyta Sąjungos pozicija patvirtinta, nebent blokuojančiai mažumai lygus valstybių narių skaičius tam paprieštarauja Tarybos parengiamojo organo posėdžio metu arba per 20 dienų nuo parengiamojo dokumento gavimo, priklausomai nuo to, kas įvyksta anksčiau. Pareiškus tokį prieštaravimą, klausimas perduodamas Tarybai.

                        6.

                        Jei kituose posėdžiuose, įskaitant vietoje rengiamus posėdžius, neįmanoma pasiekti susitarimo, kad Sąjungos pozicijoje būtų atsižvelgta į naujus elementus, klausimas perduodamas Tarybai arba jos parengiamiesiems organams.

                        7.

                        Komisijos prašoma tinkamu laiku imtis visų priemonių, kurios būtinos vykdant tolesnę veiklą, susijusią su Jungtinio komiteto sprendimu, be kita ko, kai tinkama, paskelbti atitinkamą sprendimą Europos Sąjungos oficialiajame leidinyje ir pateikti pasiūlymų, kurie būtini tam sprendimui įgyvendinti.


title: 2019 m. kovo 15 d. Tarybos sprendimas (ES) 2019/447, kuriuo skiriamas Regionų komiteto Italijos Respublikos pasiūlytas pakaitinis narys

text:
20.3.2019

                  LT

                  Europos Sąjungos oficialusis leidinys

                  L 77/73

         TARYBOS SPRENDIMAS (ES) 2019/447
         2019 m. kovo 15 d.
         kuriuo skiriamas Regionų komiteto Italijos Respublikos pasiūlytas pakaitinis narys
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 305 straipsnį,
         atsižvelgdama į Italijos Vyriausybės pasiūlymą,
         kadangi:

                     (1)

                     2015 m. sausio 26 d., 2015 m. vasario 5 d. ir 2015 m. birželio 23 d. Taryba priėmė sprendimus (ES) 2015/116 (1), (ES) 2015/190 (2) ir (ES) 2015/994 (3), kuriais skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d.;

                     (2)

                     pasibaigus Giorgio SILLI kadencijai tapo laisva Regionų komiteto pakaitinio nario vieta,

               PRIĖMĖ ŠĮ SPRENDIMĄ:

            1 straipsnis
            Likusiam dabartinės kadencijos laikui iki 2020 m. sausio 25 d. Regionų komiteto pakaitiniu nariu skiriamas:

                        —

                        Alessio MARSILI, Consigliere del Municipio XIII di Roma Capitale.

            2 straipsnis
            Šis sprendimas įsigalioja jo priėmimo dieną.

            Priimta Briuselyje 2019 m. kovo 15 d.

                  Tarybos vardu

                  Pirmininkas

               M.C. BUDĂI

            (1)  2015 m. sausio 26 d. Tarybos sprendimas (ES) 2015/116, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 20, 2015 1 27, p. 42).

            (2)  2015 m. vasario 5 d. Tarybos sprendimas (ES) 2015/190, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 31, 2015 2 7, p. 25).

            (3)  2015 m. birželio 23 d. Tarybos sprendimas (ES) 2015/994, kuriuo skiriami Regionų komiteto nariai ir pakaitiniai nariai laikotarpiui nuo 2015 m. sausio 26 d. iki 2020 m. sausio 25 d. (OL L 159, 2015 6 25, p. 70).


title: 2019 m. kovo 22 d. Europos vertybinių popierių ir rinkų institucijos sprendimas (ES) 2019/509, kuriuo atnaujinamas dvinarių pasirinkimo sandorių reklamos, platinimo ar pardavimo neprofesionaliesiems klientams laikinas draudimas

text:
27.3.2019

                  LT

                  Europos Sąjungos oficialusis leidinys

                  L 85/19

         EUROPOS VERTYBINIŲ POPIERIŲ IR RINKŲ INSTITUCIJOS SPRENDIMAS (ES) 2019/509
         2019 m. kovo 22 d.
         kuriuo atnaujinamas dvinarių pasirinkimo sandorių reklamos, platinimo ar pardavimo neprofesionaliesiems klientams laikinas draudimas
         EUROPOS VERTYBINIŲ POPIERIŲ IR RINKŲ INSTITUCIJOS PRIEŽIŪROS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2010 m. lapkričio 24 d. Europos Parlamento ir Tarybos reglamentą (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (1), ypač jo 9 straipsnio 5 dalį, 43 straipsnio 2 dalį ir 44 straipsnio 1 dalį,
         atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (2), ypač jo 40 straipsnį,
         atsižvelgdama į 2016 m. gegužės 18 d. Komisijos deleguotąjį reglamentą (ES) 2017/567, kuriuo papildomos Europos Parlamento ir Tarybos reglamento (ES) Nr. 600/2014 nuostatos dėl apibrėžčių, skaidrumo, portfelio suspaudimo ir su produktais susijusių intervencinių priemonių ir pozicijų priežiūros priemonių (3), ypač jo 19 straipsnį,
         kadangi:

                     1.

                     Europos vertybinių popierių ir rinkų institucija (ESMA) savo Sprendimu (ES) 2018/795 (4) uždraudė dvinarių pasirinkimo sandorių reklamą, platinimą ir pardavimą neprofesionaliesiems klientams trijų mėnesių laikotarpiu nuo 2018 m. liepos 2 d.

                     2.

                     Pagal Reglamento (ES) Nr. 600/2014 40 straipsnio 6 dalį ESMA turi peržiūrėti laikiną produktui taikomą intervencinę priemonę periodiškai, bet ne rečiau kaip kartą per tris mėnesius.

                     3.

                     ESMA savo Sprendimu (ES) 2018/1466 (5) atnaujino ir iš dalies pakeitė dvinarių pasirinkimo sandorių reklamos, platinimo ir pardavimo neprofesionaliesiems klientams laikiną draudimą nuo 2018 m. spalio 2 d. Sprendimu (ES) 2018/2064 (6) ESMA papildomai atnaujino dvinarių pasirinkimo sandorių reklamos, platinimo ir pardavimo neprofesionaliesiems klientams laikiną draudimą tokiomis pačiomis sąlygomis kaip Sprendime (ES) 2018/1466 trijų mėnesių laikotarpiui nuo 2019 m. sausio 2 d.

                     4.

                     ESMA dar kartą persvarstė draudimą dėl dvinarių pasirinkimo sandorių remdamasi, inter alia, nacionalinių kompetentingų institucijų (7) (NKI) apklausa apie produkto intervencijos priemonės praktinį taikymą ir poveikį, taip pat papildoma NKI ir suinteresuotųjų subjektų pateikta informacija.

                     5.

                     NKI nustatė mažai atvejų, kai buvo nesilaikoma ESMA produktų intervencijos priemonių. Be to, nuo sutartų priemonių paskelbimo 2018 m. kovo 27 d. įmonėms, kurios reklamuoja, platina ar parduoda dvinarius pasirinkimo sandorius, nebuvo išduota naujų leidimų.

                     6.

                     ESMA žino, kad kai kurios trečiųjų šalių įmonės aktyviai kontaktuoja su Europos Sąjungos klientais. Tačiau, neturėdamos leidimo teikti paslaugas ir nebūdamos registruotos Europos Sąjungoje, šios įmonės turi teisę siūlyti savo paslaugas Sąjungoje įsisteigusiems arba esantiems klientams tik pačių klientų iniciatyva. ESMA taip pat žino, kad kai kurios įmonės pradeda siūlyti kitus spekuliacinius investicinius produktus. ESMA toliau stebės šių kitų produktų pasiūlą, kad nustatytų, ar dera imtis naujų priemonių Sąjungos lygmeniu.

                     7.

                     Nuo to laiko, kai buvo priimtas Sprendimas (ES) 2018/795, ESMA negavo jokių įrodymų, paneigiančių jos bendrą išvadą dėl reikšmingo susirūpinimo investuotojų apsauga, nustatyto Sprendime (ES) 2018/795, Sprendime (ES) 2018/1466 ar Sprendime (ES) 2018/2064 (toliau – sprendimai). Todėl ESMA padarė išvadą, kad jei draudimas reklamuoti, platinti ir parduoti dvinarius pasirinkimo sandorius neprofesionaliesiems klientams nebūtų atnaujintas, investuotojų apsauga ir toliau keltų didelį susirūpinimą, kaip nurodyta sprendimuose.

                     8.

                     Be to, šiuo metu taikomi reguliavimo reikalavimai pagal Europos Sąjungos teisę nepasikeitė ir jais nesprendžiama ESMA nustatytos grėsmės problema. Be to, NKI nesiėmė veiksmų šiai grėsmei pažaboti arba veiksmais, kurių imtasi, šios grėsmės problema nesprendžiama tinkamai. Iš tiesų, nuo Sprendimo (ES) 2018/795 priėmimo nė viena NKI nepriėmė jokios nacionalinės produktų intervencijos priemonės pagal Reglamento (ES) Nr. 600/2014 42 straipsnį (8).

                     9.

                     Draudimo atnaujinimas neturi neigiamo poveikio finansų rinkų veiksmingumui ar investuotojams, kuris nusvertų tų veiksmų naudą, ir nesukelia reglamentavimo arbitražo rizikos dėl tų pačių Sprendimuose nurodytų priežasčių.

                     10.

                     ESMA toliau mano, kad jei laikinas draudimas nebūtų atnaujintas, dvinariai pasirinkimo sandoriai veikiausiai vėl būtų siūlomi neprofesionaliesiems klientams, ir į rinką sugrįžtų tokie patys arba panašūs produktai, darantys vartotojui Sprendimuose nustatytą žalą.

                     11.

                     Atsižvelgdama į šias ir Sprendimuose nurodytas priežastis ir siekdama spręsti didelės grėsmės investuotojų apsaugai klausimą, ESMA nusprendė tokiomis pačiomis sąlygomis, kokios nurodytos Sprendime (ES) 2018/1466 ir Sprendime (ES) 2018/2064, atnaujinti draudimą dar trijų mėnesių laikotarpiui.

                     12.

                     Kadangi siūlomos priemonės gali būti šiek tiek susijusios su žemės ūkio prekių išvestinėmis finansinėmis priemonėmis, ESMA konsultavosi su viešosiomis įstaigomis, atsakingomis už fizinių žemės ūkio rinkų priežiūrą, administravimą ir reguliavimą pagal Reglamentą (EB) Nr. 1234/2007 (9). Nė viena iš šių įstaigų neprieštaravo, kad priemonės būtų atnaujintos, kaip siūloma.

                     13.

                     Apie siūlomą sprendimo atnaujinimą ESMA pranešė NKI.

               PRIĖMĖ ŠĮ SPRENDIMĄ

            1 straipsnis
            Laikinas dvinarių pasirinkimo sandorių uždraudimas neprofesionaliesiems klientams

               1.   Draudžiama reklamuoti, platinti ir parduoti dvinarius pasirinkimo sandorius neprofesionaliesiems klientams.

               2.   Taikant 1 dalies nuostatas, dvinaris pasirinkimo sandoris, nepriklausomai nuo to, ar jis sudaromas prekybos vietoje, yra išvestinė finansinė priemonė, kai atitinka šias sąlygas:

                           a)

                           atsiskaitoma ar, vienai šaliai pasirinkus, gali būti atsiskaitoma grynaisiais pinigais, išskyrus įsipareigojimų nevykdymo ar kitus sandorio nutraukimo atvejus;

                           b)

                           mokėjimas yra vykdomas tik sandorio uždarymo arba sandorio pasibaigimo atveju;

                           c)

                           mokėjimo suma neviršija:

                                       i)

                                       iš anksto nustatytos fiksuotos sumos arba nulio, jeigu su išvestine finansine priemone susietas turtas atitinka vieną ar daugiau iš anksto nustatytų sąlygų; ir

                                       ii)

                                       iš anksto nustatytos fiksuotos sumos arba nulio, jeigu su išvestine finansine priemone susietas turtas neatitinka vienos ar daugiau iš anksto nustatytų sąlygų.

               3.   1 dalyje nurodytas draudimas netaikomas:

                           a)

                           dvinariam pasirinkimo sandoriui, kurio mažesnė iš dviejų iš anksto nustatytų fiksuotų sumų yra bent lygi bendrai neprofesionaliojo kliento už dvinarį pasirinkimo sandorį sumokėtai sumai, įskaitant visus komisinius, sandorio mokesčius ir kitas susijusias išlaidas;

                           b)

                           dvinariam pasirinkimo sandoriui, kuris atitinka šias sąlygas:

                                       i)

                                       terminas nuo išleidimo iki išpirkimo yra bent 90 kalendorinių dienų;

                                       ii)

                                       visuomenei yra prieinamas pagal Europos Parlamento ir Tarybos direktyvą 2003/71/EB (10) parengtas ir patvirtintas prospektas ir

                                       iii)

                                       dvinaris pasirinkimo sandoris nekelia teikėjui rinkos rizikos per visą dvinario pasirinkimo sandorio galiojimo laikotarpį ir teikėjas ar kitas grupės subjektas negauna iš dvinario pasirinkimo sandorio pelno ir nepatiria dėl jo nuostolių, išskyrus anksčiau atskleistus komisinius, sandorio mokesčius ar kitas susijusias išlaidas.

            2 straipsnis
            Draudimas dalyvauti veiksmuose, kuriais siekiama nesilaikyti priemonių
            Draudžiama žinant ir tyčia dalyvauti veikloje, kurios tikslas arba poveikis yra 1 straipsnyje nustatytų reikalavimų nesilaikymas, taip pat ir veikiant vietoje dvinarių pasirinkimo sandorių teikėjo.

            3 straipsnis
            Įsigaliojimas ir taikymas

               1.   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

               2.   Šis sprendimas įsigalioja 2019 m. balandžio 2 d. 3 mėnesių laikotarpiui.

            Priimta Paryžiuje 2019 m. kovo 22 d.

                  Priežiūros tarybos vardu

               Steven MAIJOOR

                  Pirmininkas

            (1)  OL L 331, 2010 12 15, p. 84.

            (2)  OL L 173, 2014 6 12, p. 84.

            (3)  OL L 87, 2017 3 31, p. 90.

            (4)  2018 m. gegužės 22 d. Europos vertybinių popierių ir rinkų institucijos sprendimas (ES) 2018/795 laikinai uždrausti reklamuoti, platinti ir parduoti dvinarius pasirinkimo sandorius neprofesionaliesiems klientams Sąjungoje pagal Europos Parlamento ir Tarybos reglamento (ES) Nr. 600/2014 40 straipsnį (OL L 136, 2018 6 1, p. 31).

            (5)  2018 m. rugsėjo 21 d. Europos vertybinių popierių ir rinkų institucijos sprendimas (ES) 2018/1466, kuriuo atnaujinamas ir iš dalies pakeičiamas Sprendime (ES) 2018/795 dėl dvinarių pasirinkimo sandorių reklamavimo, platinimo ar pardavimo neprofesionaliesiems klientams nustatytas laikinas draudimas (OL L 245, 2018 10 1, p. 17).

            (6)  2018 m. gruodžio 14 d. Europos vertybinių popierių ir rinkų institucijos sprendimas (ES) 2018/2064, kuriuo atnaujinamas dvinarių pasirinkimo sandorių reklamos, platinimo ar pardavimo neprofesionaliesiems klientams laikinas draudimas (OL L 329, 2018 12 27, p. 27).

            (7)  Atsakymus pateikė 20 NKI: Finansų rinkos institucija (AT – FMA), Bundesanstalt für Finanzdienstleistungsaufsicht (DE – BaFIN), Finanstilsynet (DK – Finanstilsynet), Graikijos kapitalo rinkų komisija (EL – HCMC), Comisión Nacional del Mercado de Valores (ES – CNMV), Finantsinspektsioon (EE – FSA), Suomijos finansų priežiūros institucija (FI – FSA), Autorité des Marchés Financiers (FR – AMF), Magyar Nemzeti Bank (HU – MNB), Airijos centrinis bankas (IE – CBI), Finansinio sektoriaus priežiūros komisija (LU – CSSF), Finansų ir kapitalo rinkų komisija (LV – FKTK), Maltos finansinių paslaugų institucija (MT – MFSA), Autoriteit Financiele Markten (NL – AFM), Komisja Nadzoru Finansowego (PL – KNF), Comissão do Mercado de Valores Mobiliários (PT – CMVM), Finansinspektionen (SE – Finansinspektionen), Agencija za trg vrednostnih papirjev (SI – ATVP), Slovakijos nacionalinis bankas (NBS – SK), Finansų priežiūros institucija (UK – FCA).

            (8)  2018 m. birželio 4 d. vienos EEE narės ELPA valstybės kompetentinga institucija NO-Finanstilsynet patvirtino nacionalines produktų intervencijos priemones, kurių sąlygos ir taikymo datos yra tokios pačios, kaip ESMA priemonių. Be to, 2018 m. liepos 5 d. Islandijos finansų priežiūros institucija paskelbė, kad, jos nuomone, remiantis nacionaliniais įstatymais (Akto Nr. 108/2007 dėl vertybinių popierių sandorių 5 straipsniu), dvinarių pasirinkimo sandorių reklamavimas, platinimas ir pardavimas prieštarauja tinkamoms ir deramoms verslo procedūroms bei praktikai prekybos vertybiniais popieriais srityje. Be to, 2018 m. liepos 6 d. Rumunijoje įsigaliojo nacionalinis įstatymas, kurio nuostatos panašios į ESMA priemonių.

            (9)  2007 m. spalio 22 d. Tarybos reglamentas (EB) Nr. 1234/2007, nustatantis bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (OL L 299, 2007 11 16, p. 1).

            (10)  2003 m. lapkričio 4 d. Europos Parlamento ir Tarybos direktyva 2003/71/EB dėl prospekto, kuris turi būti skelbiamas, kai vertybiniai popieriai siūlomi visuomenei ar įtraukiami į prekybos sąrašą, ir iš dalies keičianti Direktyvą 2001/34/EB (OL L 345, 2003 12 31, p. 64).


title: 2019 m. balandžio 8 d. Tarybos sprendimas (ES) 2019/563 dėl Jungtinių Amerikos Valstijų ir Europos Sąjungos bendradarbiavimo memorandumo NAT-I-9406 1 dalinio pakeitimo sudarymo Sąjungos vardu

text:
10.4.2019

                  LT

                  Europos Sąjungos oficialusis leidinys

                  L 99/1

         TARYBOS SPRENDIMAS (ES) 2019/563
         2019 m. balandžio 8 d.
         dėl Jungtinių Amerikos Valstijų ir Europos Sąjungos bendradarbiavimo memorandumo NAT-I-9406 1 dalinio pakeitimo sudarymo Sąjungos vardu
         EUROPOS SĄJUNGOS TARYBA,
         atsižvelgdama į Sutartį dėl Europos Sąjungos veikimo, ypač į jos 100 straipsnio 2 dalį kartu su 218 straipsnio 6 dalies antros pastraipos a punktu ir 7 dalimi,
         atsižvelgdama į Europos Komisijos pasiūlymą,
         atsižvelgdama į Europos Parlamento nuomonę (1),
         kadangi:

                     (1)

                     vadovaujantis Tarybos sprendimu 2018/538 (2), 2017 m. gruodžio 13 d. buvo pasirašytas Jungtinių Amerikos Valstijų ir Europos Sąjungos bendradarbiavimo memorandumo NAT-I-9406 (toliau – Bendradarbiavimo memorandumas NAT-I-9406) 1 dalinis pakeitimas su sąlyga, kad jis bus sudarytas vėliau;

                     (2)

                     Bendradarbiavimo memorandumo NAT-I-9406 1 daliniu pakeitimu, siekiant užtikrinti visuotinę sąveiką, išplečiamas šalių bendradarbiavimo mastas, kad jis apimtų visus oro eismo valdymo modernizavimo etapus, įskaitant diegimo veiklą. Juo taip pat iš dalies keičiama Bendradarbiavimo memorandumo NAT-I-9406 struktūra ir valdymo sistema, siekiant optimizuoti pagal jį vykdomos bendradarbiavimo veiklos įgyvendinimą ir valdymą;

                     (3)

                     būtina nustatyti Sąjungos dalyvavimo Jungtinių Amerikos Valstijų ir Europos Sąjungos bendradarbiavimo memorandumo NAT-I-9406A, kuris susijęs su oro eismo valdymo modernizavimu, moksliniais tyrimais ir technologijų plėtra civilinės aviacijos srityje bei visuotine sąveika (toliau – Bendradarbiavimo memorandumas NAT-I-9406A), kuris išdėstytas 1 dalinio pakeitimo priede ir kuris pakeičia Bendradarbiavimo memorandumą NAT-I-9406, vykdomajame valdyme procedūrinę tvarką;

                     (4)

                     todėl Bendradarbiavimo memorandumo NAT-I-9406 1 dalinis pakeitimas turėtų būti patvirtintas Sąjungos vardu,

               PRIĖMĖ ŠĮ SPRENDIMĄ:

            1 straipsnis
            Sąjungos vardu patvirtinamas Jungtinių Amerikos Valstijų ir Europos Sąjungos bendradarbiavimo memorandumo NAT-I-9406 1 dalinis pakeitimas (3).

            2 straipsnis
            Tarybos pirmininkas Sąjungos vardu pateikia Bendradarbiavimo memorandumo NAT-I-9406 1 dalinio pakeitimo II straipsnio B dalyje numatytą pranešimą, siekiant išreikšti Sąjungos sutikimą būti saistomai Bendradarbiavimo memorandumo NAT-I-9406 1 dalinio pakeitimo (4).

            3 straipsnis
            Komisija, pasikonsultavusi su Tarybos paskirtu specialiuoju komitetu, nustato poziciją, kurios Sąjunga turi laikytis užtikrinant Bendradarbiavimo memorandumo NAT-I-9406A ir jo priedų vykdomąjį valdymą, kaip nustatyta Bendradarbiavimo memorandumo NAT-I-9406A III straipsnyje, dėl:

                        a)

                        papildomų Bendradarbiavimo memorandumo NAT-I-9406A priedų ir Bendradarbiavimo memorandumo NAT-I-9406A priedų priedėlių priėmimo;

                        b)

                        Bendradarbiavimo memorandumo NAT-I-9406A priedų ir tų priedų priedėlių pakeitimų priėmimo.

            4 straipsnis
            Nedarant poveikio šio sprendimo 3 straipsniui, Komisija gali imtis bet kokių tinkamų veiksmų pagal Bendradarbiavimo memorandumo NAT-I-9406A III, IV, V, VII ir VIII straipsnius.

            5 straipsnis
            Komisija atstovauja Sąjungai pagal Bendradarbiavimo memorandumo NAT-I-9406A XI straipsnį surengtose konsultacijose.

            6 straipsnis
            Komisija informuoja Tarybą, kai būtina ir bent kartą per metus, apie Bendradarbiavimo memorandumo NAT-I-9406A įgyvendinimą.

            7 straipsnis
            Šis sprendimas įsigalioja jo priėmimo dieną.

            Priimta Liuksemburge 2019 m. balandžio 8 d.

                  Tarybos vardu

                  Pirmininkė

               F. MOGHERINI

            (1)  2018 m. rugsėjo 12 d. pritarimas (dar nepaskelbta Oficialiajame leidinyje).

            (2)  2017 m. gruodžio 7 d. Tarybos sprendimas (ES) 2018/538 dėl Jungtinių Amerikos Valstijų ir Europos Sąjungos bendradarbiavimo memorandumo NAT-I-9406A 1 dalinio pakeitimo pasirašymo Sąjungos vardu ir laikino taikymo (OL L 90, 2018 4 6, p. 1).

            (3)  Jungtinių Amerikos Valstijų ir Europos Sąjungos bendradarbiavimo memorandumo NAT-I-9406 1 dalinio pakeitimo tekstas paskelbtas OL L 90, 2018 4 6, p. 3, kartu su sprendimu dėl pasirašymo.

            (4)  Bendradarbiavimo memorandumo NAT-I-9406 1 dalinio pakeitimo įsigaliojimo datą Europos Sąjungos oficialiajame leidinyje paskelbs Tarybos Generalinis sekretoriatas.


title: 2019 m. balandžio 3 d. Komisijos sprendimas (ES) 2019/569 dėl pasiūlytos piliečių iniciatyvos „Teisinės valstybės principo laikymasis Europos Sąjungoje“ (pranešta dokumentu Nr. C(2019) 2314)

text:
10.4.2019

                  LT

                  Europos Sąjungos oficialusis leidinys

                  L 99/39

         KOMISIJOS SPRENDIMAS (ES) 2019/569
         2019 m. balandžio 3 d.
         dėl pasiūlytos piliečių iniciatyvos „Teisinės valstybės principo laikymasis Europos Sąjungoje“

               (pranešta dokumentu Nr. C(2019) 2314)

         (Tekstas autentiškas tik prancūzų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,
         kadangi:

                     (1)

                     pasiūlytos piliečių iniciatyvos „Teisinės valstybės principo laikymasis Europos Sąjungoje“ dalykas yra susijęs su objektyvaus ir nešališko vertinimo mechanizmo, skirto tikrinti, kaip visos valstybės narės puoselėja Europos Sąjungos vertybes, sukūrimu;

                     (2)

                     pasiūlytos piliečių iniciatyvos tikslai įvardyti taip: „a) priimti bendro pobūdžio Europos Sąjungos teisės aktus, kuriais numatoma galimybė objektyviai tikrinti, kaip praktikoje taikomos su teisinės valstybės principu susijusios nacionalinės nuostatos, siekiant stiprinti valstybių narių tarpusavio pasitikėjimą ir sudaryti palankesnes sąlygas įgyvendinti ES sutarties 7 straipsnio nuostatas dėl galimų Sąjungos vertybių pažeidimo atvejų; b) sudaryti palankesnes sąlygas užtikrinti Europos masto teisės aktų dėl teisminio bendradarbiavimo baudžiamosiose bylose (pavyzdžiui, dėl Europos arešto orderio) vykdymą.“;

                     (3)

                     pasiūlytos piliečių iniciatyvos priede aptariamas Europos Sąjungos pagrindinių teisių agentūros, kurios būtų galima prašyti pateikti nuomonę, vaidmens stiprinimas siekiant užtikrinti kuo didesnį Sąjungos institucijų sprendimų objektyvumą, be kita ko, policijos bendradarbiavimo ir bendradarbiavimo saugumo klausimais srityse;

                     (4)

                     Europos Sąjungos sutartimi (toliau – ES sutartis) sustiprinama Sąjungos pilietybė ir dar labiau sutvirtinamas demokratinis Sąjungos veikimas, nes joje nustatyta, inter alia, kad kiekvienam piliečiui turi būti suteikta teisė dalyvauti demokratiniame Sąjungos gyvenime teikiant Europos piliečių iniciatyvą;

                     (5)

                     todėl procedūros ir sąlygos, kurias reikia taikyti siekiant įgyvendinti piliečių iniciatyvą, turėtų būti aiškios, paprastos, lengvos taikyti ir turėtų atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga taptų prieinamesnė;

                     (6)

                     gali būti priimami Sutartims įgyvendinti reikalingi Sąjungos teisės aktai dėl:

                                 —

                                 priemonių, kuriomis nustatoma tvarka, pagal kurią valstybės narės, bendradarbiaudamos su Komisija, objektyviai ir nešališkai vertina, kaip valstybių narių valdžios institucijos įgyvendina Sąjungos politiką laisvės, saugumo ir teisingumo srityje, visų pirma siekiant sudaryti palankesnes sąlygas pagal Sutarties dėl Europos Sąjungos veikimo (SESV) 70 straipsnį visapusiškai taikyti tarpusavio pripažinimo principą,

                                 —

                                 Tarybos reglamento (EB) Nr. 168/2007 (2) dalinio pakeitimo pagal SESV 352 straipsnį;

                     (7)

                     tačiau Sutartims įgyvendinti reikalingi Sąjungos teisės aktai, kuriais iš dalies keičiama ES sutarties 7 straipsnyje nustatyta procedūra, negali būti priimami;

                     (8)

                     tiek, kiek pasiūlyta piliečių iniciatyva siekiama, kad Komisija pateiktų pasiūlymų dėl teisės aktų, kuriais nustatoma objektyvaus ir nešališko vertinimo, kaip nacionalinės valdžios institucijos įgyvendina Sąjungos politiką laisvės, saugumo ir teisingumo srityje, tvarka ir iš dalies keičiamas Tarybos reglamentas, įsteigiantis Europos Sąjungos pagrindinių teisių agentūrą, pagal Reglamento (ES) Nr. 211/2011 4 straipsnio 2 dalies b punktą nėra taip, kad ji akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;

                     (9)

                     be to, pagal reglamento 3 straipsnio 2 dalį sudarytas piliečių komitetas ir paskirti kontaktiniai asmenys, o pasiūlyta piliečių iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti ES sutarties 2 straipsnyje nustatytoms Sąjungos vertybėms;

                     (10)

                     todėl pasiūlyta piliečių iniciatyva „Teisinės valstybės principo laikymasis Europos Sąjungoje“ turėtų būti užregistruota,

               PRIĖMĖ ŠĮ SPRENDIMĄ:

            1 straipsnis

               1.   Užregistruojama pasiūlyta piliečių iniciatyva „Teisinės valstybės principo laikymasis Europos Sąjungoje“.

               2.   Pritarimo šiai pasiūlytai piliečių iniciatyvai pareiškimai gali būti renkami remiantis tuo, kad ja siūloma Komisijai pateikti pasiūlymų dėl teisės aktų, kuriais:

                           —

                           nustatoma objektyvaus ir nešališko vertinimo, kaip nacionalinės valdžios institucijos įgyvendina Sąjungos politiką laisvės, saugumo ir teisingumo srityje, tvarka,

                           —

                           iš dalies keičiamas Tarybos reglamentas, įsteigiantis Europos Sąjungos pagrindinių teisių agentūrą.

            2 straipsnis
            Šis sprendimas įsigalioja 2019 m. balandžio 8 d.

            3 straipsnis
            Šis sprendimas skirtas pasiūlytos piliečių iniciatyvos „Teisinės valstybės principo laikymasis Europos Sąjungoje“ organizatoriams (piliečių komiteto nariams), kuriems kaip kontaktiniai asmenys atstovauja Pier Virgilio DASTOLI ir Marco CAPPATO.

            Priimta Briuselyje 2019 m. balandžio 3 d.

                  Komisijos vardu

               Frans TIMMERMANS

                  Pirmasis pirmininko pavaduotojas

            (1)  OL L 65, 2011 3 11, p. 1.

            (2)  2007 m. vasario 15 d. Tarybos reglamentas (EB) Nr. 168/2007, įsteigiantis Europos Sąjungos pagrindinių teisių agentūrą (OL L 53, 2007 2 22, p. 1).


title: 2019 m. balandžio 29 d. Tarybos sprendimas (BUSP) 2019/678, kuriuo iš dalies keičiamas Sprendimas 2013/184/BUSP dėl ribojamųjų priemonių Mianmarui / Birmai

text:
30.4.2019

                  LT

                  Europos Sąjungos oficialusis leidinys

                  L 114/18

         TARYBOS SPRENDIMAS (BUSP) 2019/678
         2019 m. balandžio 29 d.
         kuriuo iš dalies keičiamas Sprendimas 2013/184/BUSP dėl ribojamųjų priemonių Mianmarui / Birmai
         EUROPOS SĄJUNGOS TARYBA,
         atsižvelgdama į Europos Sąjungos sutartį, ypač į jos 29 straipsnį,
         atsižvelgdama į Sąjungos vyriausiojo įgaliotinio užsienio reikalams ir saugumo politikai pasiūlymą,
         kadangi:

                     (1)

                     2013 m. balandžio 22 d. Taryba priėmė Sprendimą 2013/184/BUSP (1) dėl ribojamųjų priemonių Mianmarui / Birmai;

                     (2)

                     remiantis Sprendimo 2013/184/BUSP peržiūros rezultatais, ribojamosios priemonės turėtų būti atnaujintos iki 2020 m. balandžio 30 d.;

                     (3)

                     buvo gauta atnaujinta informacija dėl dviejų į sąrašą įtrauktų įrašų ir reikėtų nurodyti visų į sąrašą įtrauktų asmenų lytį;

                     (4)

                     todėl Sprendimas 2013/184/BUSP turėtų būti atitinkamai iš dalies pakeistas,

               PRIĖMĖ ŠĮ SPRENDIMĄ:

            1 straipsnis
            Sprendimas 2013/184/BUSP iš dalies keičiamas taip:

                        1)

                        12 straipsnis pakeičiamas taip:

                           „12 straipsnis
                           Šis sprendimas taikomas iki 2020 m. balandžio 30 d. Jis nuolatos peržiūrimas. Jis atitinkamai atnaujinamas arba iš dalies keičiamas, jei Taryba mano, kad jo tikslai nepasiekti.“;

                        2)

                        priedas iš dalies keičiamas, kaip nurodyta šio sprendimo priede.

            2 straipsnis
            Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

            Priimta Briuselyje 2019 m. balandžio 29 d.

                  Tarybos vardu

                  Pirmininkas

               G. CIAMBA

            (1)  2013 m. balandžio 22 d. Tarybos sprendimas 2013/184/BUSP dėl ribojamųjų priemonių Mianmarui / Birmai, kuriuo panaikinamas Sprendimas 2010/232/BUSP (OL L 111, 2013 4 23, p. 75).

            PRIEDAS
            Sprendimo 2013/184/BUSP priede pateikto asmenų ir subjektų sąrašo 1–14 įrašai pakeičiami šiais įrašais:

                           Vardas, pavardė

                           Identifikavimo informacija

                           Priežastys

                           Įtraukimo į sąrašą data

                           „1.

                           Aung Kyaw Zaw

                           Gimimo data: 1961 m. rugpjūčio 20 d.
                           Lytis: vyras
                           Paso Nr.: DM000826
                           Išdavimo data: 2011 m. lapkričio 22 d.
                           Galiojimo pabaigos data: 2021 m. lapkričio 21 d.
                           Karinis identifikavimo numeris: BC 17444

                           Leitenantas generolas Aung Kyaw Zaw buvo Mianmaro ginkluotųjų pajėgų (Tatmadaw) specialiųjų operacijų biuro Nr. 3 vadas nuo 2015 m. rugpjūčio mėn. iki 2017 m. pabaigos. Specialiųjų operacijų biuras Nr. 3 prižiūrėjo Vakarų karinę apygardą, todėl tomis aplinkybėmis leitenantas generolas Aung Kyaw Zaw yra atsakingas už žiaurumus ir šiurkščius žmogaus teisių pažeidimus, kuriuos tuo laikotarpiu Vakarų karinė apygarda įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                           2018 6 25

                           2.

                           Maung Maung Soe

                           Gimimo data: 1964 m. kovo mėn.
                           Lytis: vyras
                           Nacionalinis identifikavimo Nr.: Tatmadaw Kyee 19571

                           Generolas majoras Maung Maung Soe buvo Mianmaro ginkluotųjų pajėgų (Tatmadaw) Vakarų karinės apygardos vadas nuo 2016 m. spalio mėn. iki 2017 m. lapkričio 10 d. ir prižiūrėjo karines operacijas Rachinų valstijoje. Tame kontekste jis yra atsakingas už žiaurumus ir šiurkščius žmogaus teisių pažeidimus, kuriuos tuo laikotarpiu Vakarų karinė apygarda įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                           2018 6 25

                           3.

                           Than Oo

                           Gimimo data: 1973 m. spalio 12 d.
                           Lytis: vyras
                           Karinis identifikavimo numeris: BC 25723

                           Brigados generolas Than Oo yra Mianmaro ginkluotųjų pajėgų (Tatmadaw) 99-osios lengvųjų pėstininkų divizijos vadas. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antroje pusėje 99-oji lengvųjų pėstininkų divizija įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                           2018 6 25

                           4.

                           Aung Aung

                           Lytis: vyras
                           Karinis identifikavimo numeris: BC 23750

                           Brigados generolas Aung Aung yra Mianmaro ginkluotųjų pajėgų (Tatmadaw) 33-iosios lengvųjų pėstininkų divizijos vadas. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antroje pusėje 33-ioji lengvųjų pėstininkų divizija įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                           2018 6 25

                           5.

                           Khin Maung Soe

                           Gimimo data: 1972 m.
                           Lytis: vyras

                           Brigados generolas Khin Maung Soe yra Mianmaro ginkluotųjų pajėgų (Tatmadaw) karinio operatyvinio vadovavimo padalinio Nr. 15 (taip pat kartais žinomo kaip 15-oji lengvųjų pėstininkų divizija), kuriai priklauso pėstininkų batalionas Nr. 564, vadas. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antrąjį pusmetį Karinio operatyvinio vadovavimo padalinys Nr. 15, visų pirma, pėstininkų batalionas Nr. 564, įvykdė prieš rohinjus Rachinų valstijoje. Tai apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                           2018 6 25

                           6.

                           Thura San Lwin

                           Gimimo data: 1959 m. kovo 17 d.
                           Lytis: vyras

                           Brigados generolas Thura San Lwin buvo sienos apsaugos policijos vadas nuo 2016 m. spalio mėn. iki 2017 m. spalio mėn. pradžios. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos tuo laikotarpiu sienos apsaugos policija įvykdė prieš rohinjus Rachinų valstijoje. Tai apima be teismo sprendimo vykdytas egzekucijas ir sistemingą rohinjų namų ir pastatų deginimą.

                           2018 6 25

                           7.

                           Thant Zin Oo

                           Lytis: vyras

                           Thant Zin Oo yra 8-ojo saugumo policijos bataliono vadas. Tame kontekste jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antroje pusėje 8-asis saugumo policijos batalionas įvykdė prieš rohinjus Rachinų valstijoje. Šiurkštūs žmogaus teisių pažeidimai apima be teismo sprendimo vykdytas egzekucijas ir sistemingą rohinjų namų ir pastatų deginimą. Tie pažeidimai buvo vykdomi kartu su Mianmaro ginkluotųjų pajėgų (Tatmadaw) 33-iąja lengvųjų pėstininkų divizija, vadovaujama brigados generolo Aung Aung, ir tai divizijai tiesiogiai remiant. Todėl Thant Zin Oo yra susijęs su įtrauktu į sąrašą brigados generolu Aung Aung.

                           2018 6 25

                           8.

                           Ba Kyaw

                           Lytis: vyras

                           Ba Kyaw yra Mianmaro ginkluotųjų pajėgų (Tatmadaw) 564-ojo lengvųjų pėstininkų bataliono štabo seržantas. 2017 m. antroje pusėje jis vykdė žiaurumus ir šiurkščius žmogaus teisių pažeidimus, įskaitant žmogžudystes, deportaciją ir kankinimus, prieš rohinjus Rachinų valstijoje. Visų pirma jis identifikuotas kaip vienas iš pagrindinių 2017 m. rugpjūčio 27 d. Maung Nu žudynių vykdytojų.

                           2018 12 21

                           9.

                           Tun Naing

                           Lytis: vyras

                           Tun Naing yra sienos apsaugos policijos Taung Bazar bazės vadas. Jis, eidamas tas pareigas, yra atsakingas už žiaurumus ir šiurkščius žmogaus teisių pažeidimus, įskaitant laikymą prievarta, netinkamą elgesį ir kankinimus, kuriuos sienos apsaugos policija įvykdė prieš 2017 m. rugpjūčio 25 d., apytiksliai tą dieną ir vėliau.

                           2018 12 21

                           10.

                           Khin Hlaing

                           Gimimo data: 1968 m. gegužės 2 d.
                           Lytis: vyras

                           Brigados generolas Khin Hlaing yra buvęs Mianmaro ginkluotųjų pajėgų (Tatmadaw) 99-osios lengvųjų pėstininkų divizijos vadas ir dabartinis šių pajėgų Šiaurės rytų karinės apygardos vadas. Kaip 99-osios lengvųjų pėstininkų divizijos vadas jis prižiūrėjo karines operacijas, vykdytas 2016 m. ir 2017 m. pradžioje Šanų valstijoje. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos 2016 m. antroje pusėje 99-oji lengvųjų pėstininkų divizija įvykdė prieš etninei mažumai priklausančius kaimų gyventojus Šanų valstijoje. Šie apima be teismo sprendimo vykdytas egzekucijas, laikymą prievarta ir kaimų naikinimą.

                           2018 12 21

                           11.

                           Aung Myo Thu

                           Lytis: vyras

                           Majoras Aung Myo Thu yra Mianmaro ginkluotųjų pajėgų (Tatmadaw) 33- iosios lengvųjų pėstininkų divizijos lauko dalinio vadas. Kaip 33-osios lengvųjų pėstininkų divizijos lauko dalinio vadas jis prižiūrėjo karines operacijas, vykdytas 2017 m. Rachinų valstijoje. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos 2017 m. antroje pusėje 33-ioji lengvųjų pėstininkų divizija įvykdė prieš rohinjus Rachinų valstijoje. Šie apima be teismo sprendimo vykdytas egzekucijas, seksualinę prievartą ir laikymą prievarta.

                           2018 12 21

                           12.

                           Thant Zaw Win

                           Lytis: vyras

                           Thant Zaw Win yra Mianmaro ginkluotųjų pajėgų (Tatmadaw) 564-ojo lengvųjų pėstininkų bataliono majoras. Jis, eidamas tas pareigas, prižiūrėjo Rachinų valstijoje vykdytas karines operacijas ir yra atsakingas už žiaurumus ir šiurkščius žmogaus teisių pažeidimus, kuriuos 564-asis lengvųjų pėstininkų batalionas įvykdė prieš rohinjus Rachinų valstijoje, visų pirma Maung Nu kaime ir jo apylinkėse 2017 m. rugpjūčio 27 d. Šie apima be teismo sprendimo vykdytas egzekucijas, seksualinę prievartą ir sistemingą rohinjų namų ir pastatų deginimą.

                           2018 12 21

                           13.

                           Kyaw Chay

                           Lytis: vyras

                           Kyaw Chay yra sienos apsaugos policijos kapralas. Anksčiau jis buvo įsikūręs Zay Di Pyin ir laikotarpiu apie 2017 m. rugpjūčio 25 d., kai jo vadovaujamos sienos apsaugos policijos pajėgos įvykdė daug žmogaus teisių pažeidimų, buvo sienos apsaugos policijos bazės Zay Di Pyin vadas. Tomis aplinkybėmis jis yra atsakingas už žiaurumus ir šiurkščius žmogaus teisių pažeidimus, kuriuos tuo laikotarpiu sienos apsaugos policija įvykdė prieš rohinjus Rachinų valstijoje. Jis taip pat dalyvavo vykdant šiurkščius žmogaus teisių pažeidimus. Šie pažeidimai apima netinkamą elgesį su sulaikytaisiais ir kankinimus.

                           2018 12 21

                           14.

                           Nyi Nyi Swe

                           Lytis: vyras

                           Generolas majoras Nyi Nyi Swe yra buvęs Mianmaro ginkluotųjų pajėgų (Tatmadaw) Šiaurės karinės apygardos vadas. Jis, eidamas tas pareigas, yra atsakingas už žiaurumus ir šiurkščius žmogaus teisių pažeidimus, įskaitant netinkamą elgesį su civiliais gyventojais, kuriuos nuo 2016 m. gegužės mėn. iki 2018 m. balandžio mėn. (iki jo paskyrimo Pietvakarių karinės apygardos vadu) įvykdė Šiaurės karinė apygarda Jis taip pat yra atsakingas už trukdymą tuo laikotarpiu Kačinų valstijoje teikti humanitarinę pagalbą civiliams gyventojams, kuriems jos reikėjo, visų pirma maisto pervežimų blokavimą.

                           2018 12 21“


title: 2019 m. balandžio 17 d. Europos vertybinių popierių ir rinkų institucijos sprendimas (ES) 2019/679, kuriuo pratęsiamas laikinas apribojimas reklamuoti, platinti ar pardavinėti sandorius dėl kainų skirtumo neprofesionaliesiems klientams

text:
30.4.2019

                  LT

                  Europos Sąjungos oficialusis leidinys

                  L 114/22

         EUROPOS VERTYBINIŲ POPIERIŲ IR RINKŲ INSTITUCIJOS SPRENDIMAS (ES) 2019/679
         2019 m. balandžio 17 d.
         kuriuo pratęsiamas laikinas apribojimas reklamuoti, platinti ar pardavinėti sandorius dėl kainų skirtumo neprofesionaliesiems klientams
         EUROPOS VERTYBINIŲ POPIERIŲ IR RINKŲ INSTITUCIJOS PRIEŽIŪROS TARYBA,
         atsižvelgdama į Sutartį dėl Europos Sąjungos veikimo,
         atsižvelgdama į 2010 m. lapkričio 24 d. Europos Parlamento ir Tarybos reglamentą (ES) Nr. 1095/2010, kuriuo įsteigiama Europos priežiūros institucija (Europos vertybinių popierių ir rinkų institucija) ir iš dalies keičiamas Sprendimas Nr. 716/2009/EB bei panaikinamas Komisijos sprendimas 2009/77/EB (1), ypač jo 9 straipsnio 5 dalį, 43 straipsnio 2 dalį ir 44 straipsnio 1 dalį,
         atsižvelgdama į 2014 m. gegužės 15 d. Europos Parlamento ir Tarybos reglamentą (ES) Nr. 600/2014 dėl finansinių priemonių rinkų, kuriuo iš dalies keičiamas Reglamentas (ES) Nr. 648/2012 (2), ypač jo 40 straipsnį,
         atsižvelgdama į 2016 m. gegužės 18 d. Komisijos deleguotąjį reglamentą (ES) 2017/567, kuriuo papildomos Europos Parlamento ir Tarybos reglamento (ES) Nr. 600/2014 nuostatos dėl apibrėžčių, skaidrumo, portfelio suspaudimo ir su produktais susijusių intervencinių priemonių ir pozicijų priežiūros priemonių (3), ypač jo 19 straipsnį,
         kadangi:

                     (1)

                     Europos vertybinių popierių ir rinkų institucija (ESMA) savo Sprendimu (ES) 2018/796 (4) apribojo sandorių dėl kainų skirtumo (CFD) reklamą, platinimą ir pardavimą neprofesionaliesiems klientams trijų mėnesių laikotarpiui nuo 2018 m. rugpjūčio 1 d.

                     (2)

                     Pagal Reglamento (ES) Nr. 600/2014 40 straipsnio 6 dalį ESMA turi peržiūrėti laikiną produktui taikomą intervencinę priemonę periodiškai, bet ne rečiau kaip kartą per tris mėnesius.

                     (3)

                     ESMA savo Sprendimu (ES) 2018/1636 (5) pratęsė ir iš dalies pakeitė sandorių dėl kainų skirtumo reklamos, platinimo ir pardavimo neprofesionaliesiems klientams laikiną apribojimą trijų mėnesių laikotarpiui nuo 2018 m. lapkričio 1 d. Sprendimu (ES) 2019/155 (6) ESMA vėl pratęsė sandorių dėl kainų skirtumo reklamos, platinimo ir pardavimo neprofesionaliesiems klientams laikiną apribojimą tokiomis pačiomis sąlygomis kaip Sprendime (ES) 2018/1636 trijų mėnesių laikotarpiui nuo 2019 m. vasario 1 d.

                     (4)

                     ESMA dar kartą persvarstė reikalavimą apriboti CFD remdamasi, inter alia, nacionalinių kompetentingų institucijų (7) (NKI) apklausa apie produkto intervencinės priemonės praktinį taikymą ir poveikį, taip pat papildoma NKI ir suinteresuotųjų subjektų pateikta informacija. Ši informacija rodo panašias tendencijas, kaip ir informacija, kuria remiantis atnaujintas ankstesnis Sprendimas (ES) 2019/155.

                     (5)

                     NKI nustatė vos kelis reikalavimo taikyti ESMA produkto intervencinę priemonę nesilaikymo atvejus, dažniausiai susijusius su įspėjimais apie riziką, būtent tai, kad CFD teikėjai skelbė internetines reklamjuostes ar kitokią elektroninę reklamą be privalomo įspėjimo apie riziką. Nors paprastai interneto reklamjuostės ar kita elektroninė reklama buvo skirta ne konkrečiai CFD, o internetinėms investicijoms reklamuoti, NKI ir ESMA toliau stebės, ar šios reklaminės priemonės atitinka reikalavimus įspėti apie riziką ir ar jos nenaudojamos reikalavimams apeiti.

                     (6)

                     NKI pranešė, kad CFD turinčių neprofesionaliųjų klientų sąskaitų skaičius, prekybos apimtis ir bendra neprofesionaliųjų klientų nuosavo kapitalo suma tris mėnesius – nuo 2017 m. lapkričio iki 2018 m. sausio (pirmuoju laikotarpiu) – buvo mažesnė nei nuo 2018 m. lapkričio iki 2019 m. sausio (antruoju laikotarpiu). Palyginus šiuos laikotarpius nustatyta, kad pelningų sąskaitų dalis buvo iš esmės stabili (8). Vidutinės sąnaudos, kurias neprofesionalieji klientai patyrė prekiaudami CFD, kuriems, regis, rinkos sąlygos turi mažiau įtakos nei bendriems klientų veiklos rezultatams, antruoju laikotarpiu buvo gerokai mažesnės nei pirmuoju laikotarpiu (9). Vidutinės sąnaudos, susijusios su aktyviomis neprofesionaliųjų klientų sąskaitomis, kuriose yra kriptovaliutų CFD, sumažėjo neproporcingai, palyginti su kitomis, nors tokių sąskaitų sąnaudos vis dar buvo didesnės nei sąskaitų, kuriose nebuvo kriptovaliutos. Galiausiai, NKI pranešė, kad neprofesionaliųjų klientų sąskaitose toliau mažėjo automatinių uždarymų skaičius, atvejų, kai sąskaitose esantis nuosavas kapitalas tapo neigiamas, ir neigiamo nuosavo kapitalo dydis (10).

                     (7)

                     NKI taip pat pranešė, kad antruoju laikotarpiu, palyginti su pirmuoju,daugiau klientų pripažinta profesionaliaisiais, atsižvelgiant į jų prašymą. ESMA žino, kad kai kurie CFD teikėjai neprofesionaliesiems klientams reklamuoja galimybę pateikus prašymą tapti profesionaliaisiais klientais. Tačiau neprofesionalusis klientas gali prašyti būti laikomas profesionaliuoju, pateikdamas raštišką prašymą pagal visus taikomuose teisės aktuose nustatytus reikalavimus. Teikėjai turėtų užtikrinti, kad jie tų reikalavimų laikytųsi visada (11). ESMA taip pat žino, kad kai kurios trečiųjų šalių įmonės aktyviai stengiasi pritraukti Sąjungos klientus arba kad kai kurie Sąjungos CFD teikėjai neprofesionaliesiems klientams siūlo galimybę savo sąskaitas perkelti į trečiosios šalies grupei priklausantį subjektą. Tačiau, neturėdamos leidimo vykdyti veiklą Europos Sąjungoje ir nebūdamos čia registruotos, trečiųjų šalių įmonės turi teisę siūlyti savo paslaugas Sąjungoje įsisteigusiems arba esantiems klientams tik pačių klientų iniciatyva. Galiausiai ESMA žino, kad įmonės pradeda teikti kitus spekuliacinius investicinius produktus. ESMA toliau stebės šių kitų produktų pasiūlą, kad nustatytų, ar būtina imtis naujų priemonių Sąjungos lygmeniu.

                     (8)

                     Nuo to laiko, kai priimtas Sprendimas (ES) 2018/796, ESMA negavo jokių įrodymų, paneigiančių jos bendrą išvadą dėl reikšmingo susirūpinimo investuotojų apsauga, nustatyto Sprendime (ES) 2018/796, Sprendime (ES) 2018/1636 ar Sprendime (ES) 2019/155 (toliau – Sprendimai). Todėl ESMA padarė išvadą, kad jei CFD reklamos, platinimo ir pardavimo neprofesionaliesiems klientams laikinas apribojimas nebūtų pratęstas, investuotojų apsauga ir toliau keltų didelį susirūpinimą, kaip nurodyta Sprendimuose.

                     (9)

                     Be to, šiuo metu taikomi reguliavimo reikalavimai pagal Europos Sąjungos teisę nepasikeitė ir jais nesprendžiama ESMA nustatytos grėsmės problema. Be to, NKI nesiėmė veiksmų šiai grėsmei pažaboti arba veiksmais, kurių imtasi, šios grėsmės problema nesprendžiama tinkamai. Tai toliau kelia susirūpinimą visoje Europoje. Todėl ESMA mano, jog, kitų valstybių narių NKI nesiimant nacionalinių produktų intervencinių priemonių, ESMA priemonę reikia dar kartą atnaujinti, kad būtų tinkamai sprendžiamas Sprendimuose minimas didelės grėsmės investuotojų apsaugai klausimas.

                     (10)

                     Apribojimo pratęsimas finansų rinkų veiksmingumui ar investuotojams neturi tokio neigiamo poveikio, kuris nusvertų jo taikymo naudą, ir nesukelia reglamentavimo arbitražo rizikos dėl tų pačių Sprendimuose nurodytų priežasčių.

                     (11)

                     ESMA ir toliau mano, kad jei laikinas apribojimas nebus pratęstas, tikėtina, jog CFD bus vėl siūlomi nesiimant reikiamų priemonių tinkamai apsaugoti neprofesionaliuosius klientus nuo tų produktų keliamos rizikos, sukėlusios Sprendimuose nurodytą susirūpinimą vartotojų apsauga.

                     (12)

                     Atsižvelgdama į šias ir Sprendimuose nurodytas priežastis ir siekdama spręsti didelės grėsmės investuotojų apsaugai klausimą, ESMA nusprendė tokiomis pačiomis sąlygomis, kokios nustatytos Sprendime (ES) 2018/1636 ir Sprendime (ES) 2019/155, pratęsti apribojimą dar trijų mėnesių laikotarpiui.

                     (13)

                     Kadangi siūlomos priemonės gali būti šiek tiek susijusios su žemės ūkio prekių išvestinėmis finansinėmis priemonėmis, ESMA konsultavosi su viešosiomis įstaigomis, atsakingomis už fizinių žemės ūkio rinkų priežiūrą, administravimą ir reguliavimą pagal Reglamentą (EB) Nr. 1234/2007 (12). Nė viena iš šių įstaigų neprieštaravo, kad priemonės būtų atnaujintos, kaip siūloma.

                     (14)

                     Apie siūlomą sprendimo atnaujinimą ESMA pranešė NKI,

               PRIĖMĖ ŠĮ SPRENDIMĄ:

            1 straipsnis
            Sąvokos
            Šiame sprendime:
            a)
                  sandoris dėl kainų skirtumo arba CFD
               – išvestinė finansinė priemonė, kuri nėra pasirinkimo sandoris, ateities sandoris, apsikeitimo sandoris arba išankstinis palūkanų normų sandoris, kurio tikslas yra užtikrinti priemonės turėtojo poziciją teigiamo arba neigiamo bazinės finansinės priemonės kainos, lygio arba vertės svyravimo atžvilgiu, neatsižvelgiant į tai, ar prekyba vyksta prekybos vietoje, ir už kurią turi būti atsiskaitoma grynaisiais pinigais arba gali būti atsiskaitoma grynaisiais pinigais vienos iš šalių pageidavimu tais atvejais, kai nėra nevykdomi įsipareigojimai arba neįvyksta koks nors kitas įvykis, dėl kurio reikia nutraukti sutartį;
            b)
                  nepiniginė nauda, kuriai taikoma išimtis
               – bet kokia nepiniginė nauda, kuri nėra su CFD susijusios informacinės ir tiriamosios priemonės;
            c)
                  pirminė garantinė įmoka
               – bet kokia įmoka, mokama siekiant sudaryti CFD, išskyrus komisinius mokesčius, sandorio mokesčius ir bet kokias kitas susijusias sąnaudas;
            d)
                  pirminės garantinės įmokos apsauga
               – pirminė garantinė įmoka, nustatyta I priede;
            e)
                  garantinės įmokos uždarymo apsauga
               – vieno arba kelių neprofesionaliojo investuotojo sudarytų CFD uždarymas klientui palankiausiomis sąlygomis, kaip numatyta Direktyvos 2014/65/ES 24 ir 27 straipsniuose, kai lėšų suma CFD prekybos sąskaitoje ir visų su ta sąskaita susijusių aktyvių CFD nerealizuotas grynasis pelnas sumažėja iki pusės visų tų atvirų CFD pirminės garantinės įmokos apsaugos sumos;
            f)
                  apsauga nuo neigiamo sąskaitos likučio
               – bendrojo neprofesionaliojo investuotojo įsipareigojimo riba, susijusi su visais CFD, susietais su CFD teikėjo CFD prekybos sąskaita, ir toje CFD prekybos sąskaitoje esančiomis lėšomis.

            2 straipsnis
            Laikinas CFD neprofesionaliesiems investuotojams apribojimas

               CFD reklama, jų platinimas ar pardavimas neprofesionaliesiems investuotojams ribojami ir gali būti vykdomi tik tokiomis aplinkybėmis, kai yra tenkinamos visos toliau išvardintos sąlygos:

                        a)

                           CFD teikėjas reikalauja, kad neprofesionalusis investuotojas sumokėtų pirminės garantinės įmokos apsaugos sumą;

                        b)

                           CFD teikėjas suteikia neprofesionaliajam investuotojui garantinės įmokos uždarymo apsaugą;

                        c)

                           CFD teikėjas suteikia neprofesionaliajam investuotojui apsaugą nuo neigiamo sąskaitos likučio;

                        d)

                           CFD teikėjas tiesiogiai arba netiesiogiai neskiria neprofesionaliajam investuotojui išmokos, piniginės naudos arba nepiniginės naudos, kuriai taikoma išimtis, susijusios su CFD reklama, jų platinimu ar pardavimu, išskyrus atvejus, kai tai su sudarytu CFD susijęs realizuotas pelnas; ir

                        e)

                           CFD teikėjas tiesiogiai arba netiesiogiai nesiunčia pranešimo arba neskelbia informacijos, su kuria neprofesionalusis investuotojas gali susipažinti ir kuri yra susijusi su CFD reklama, jų platinimu ar pardavimu, nebent būtų paskelbiamas tinkamas perspėjimas apie riziką, patikslintas pagal II priede nustatytas sąlygas ir jas atitinkantis.

            3 straipsnis
            Draudimas dalyvauti veiksmuose, kuriais siekiama apeiti priemones
            Draudžiama žinant ir tyčia dalyvauti veikloje, kurios tikslas arba poveikis yra 2 straipsnyje nustatytų reikalavimų apėjimas, įskaitant CFD teikėjo pakaitinio subjekto veiklą.

            4 straipsnis
            Įsigaliojimas ir taikymas

               1.   Šis sprendimas įsigalioja kitą dieną po jo paskelbimo Europos Sąjungos oficialiajame leidinyje.

               2.   Šis Sprendimas įsigalioja 2019 m. gegužės 1 d. 3 mėnesių laikotarpiui.

            Priimta Paryžiuje, 2019 m. balandžio 17 d.

                  Priežiūros tarybos vardu

               Steven MAIJOOR

                  Pirmininkas

            (1)  OL L 331, 2010 12 15, p. 84.

            (2)  OL L 173, 2014 6 12, p. 84.

            (3)  OL L 87, 2017 3 31, p. 90.

            (4)  2018 m. gegužės 22 d. Europos vertybinių popierių ir rinkų institucijos sprendimas (ES) 2018/796 Sąjungoje laikinai apriboti sandorius dėl kainų skirtumo, kaip numatyta Europos Parlamento ir Tarybos reglamento (ES) Nr. 600/2014 40 straipsnyje (OL L 136, 2018 6 1, p. 50).

            (5)  2018 m. spalio 23 d. Europos vertybinių popierių ir rinkų institucijos sprendimas (ES) 2018/1636, kuriuo pratęsiamas ir iš dalies pakeičiamas Sprendime (ES) 2018/796 numatytas laikinas apribojimas reklamuoti, platinti ar pardavinėti sandorius dėl kainų skirtumo neprofesionaliesiems klientams (OL L 272, 2018 10 31, p. 62).

            (6)  2019 m. sausio 23 d. Europos vertybinių popierių ir rinkų institucijos Sprendimas (ES) 2019/155, kuriuo pratęsiamas laikinas apribojimas reklamuoti, platinti ar pardavinėti sandorius dėl kainų skirtumo neprofesionaliesiems klientams (OL L 27, 2019 1 31, p. 36).

            (7)  Atsakymus pateikė 20 NKI: Finansų rinkos institucija (AT – FMA), Kipro vertybinių popierių ir biržos komisija (CY – CySEC), Bundesanstalt für Finanzdienstleistungsaufsicht (DE – BaFin), Finanstilsynet (DK – Finanstilsynet), Graikijos kapitalo rinkų komisija (EL – HCMC), Comisión Nacional del Mercado de Valores (ES – CNMV), Suomijos finansų priežiūros institucija (FI – FSA), Autorité des Marchés Financiers (FR – AMF), Magyar Nemzeti Bank (HU – MNB), Airijos centrinis bankas (IE – CBI), Commissione Nazionale per le Società e la Borsa (IT – Consob), Commission de Surveillance du Secteur Financier (LU – CSSF), Finanšu un kapitāla tirgus komisija (LV – FKTK), Maltos finansinių paslaugų institucija (MT – MFSA), Autoriteit Financiele Markten (NL – AFM), Komisja Nadzoru Finansowego (PL – KNF), Comissão do Mercado de Valores Mobiliários (PT – CMVM), Rumunijos finansų priežiūros institucija (RO – FSA), Finansinspektionen (SE – Finansinspektionen), Finansų priežiūros institucija (UK – FCA).

            (8)  2019 m. sausio mėn. išaugo neprofesionaliųjų klientų pelningų sąskaitų dalis – tai sietina su rinkos sąlygomis.

            (9)  Tai atitinka nustatytą sumažėjusią bendrą prekybos apimtį, pagal kurią paprastai apskaičiuojami kainos skirtumai ir mokesčiai. Vidutinis kliento nuosavas kapitalas aktyviose neprofesionaliųjų klientų sąskaitose šiek tiek padidėjo, nors procentais šis pokytis buvo gerokai mažesnis nei bendros prekybos apimties sumažėjimas ir bendra šių sąskaitų pozicija.

            (10)  Antruoju laikotarpiu buvo taikoma apsauga nuo neigiamo sąskaitos likučio. Tačiau dėl rinkų skirtumų kliento sąskaita iš pradžių gali būti uždaryta esant kainai, dėl kurios nuosavas kapitalas tampa neigiamas, o tada vėl papildoma produkto teikėjo, kad kapitalas vėl būtų nulinis ir nebūtų nusižengta apsaugos nuo neigiamo sąskaitos likučio reikalavimui. Tokią sistemą taikė ir tie paslaugų teikėjai, kurie apsaugą nuo neigiamo sąskaitos likučio siūlė pirmuoju laikotarpiu.

            (11)  2014 m. gegužės 15 d. Europos Parlamento ir Tarybos direktyvos 2014/65/ES dėl finansinių priemonių rinkų, kuria iš dalies keičiamos Direktyva 2002/92/EB ir Direktyva 2011/61/ES, II priedo II skirsnis (OL L 173, 2014 6 12, p. 349). Taip pat žr. ESMA klausimų ir atsakymų apie FPRD II ir FPRR investuotojų apsaugą ir tarpininkus (ESMA35-43-349) 11 skirsnį, kuriame ESMA nustatė veiklos metodus, kurių investicinės įmonės neturėtų taikyti pagal teisinius reikalavimus priskirdamos klientus profesionaliųjų klientų kategorijai jų pačių prašymu. Paskutinį kartą 11 skirsnis atnaujintas 2018 m. gegužės 25 d.

            (12)  2007 m. spalio 22 d. Tarybos reglamentas (EB) Nr. 1234/2007, nustatantis bendrą žemės ūkio rinkų organizavimą ir konkrečias tam tikriems žemės ūkio produktams taikomas nuostatas („Bendras bendro žemės ūkio rinkų organizavimo reglamentas“) (OL L 299, 2007 11 16, p. 1).

            I PRIEDAS

               PIRMINĖS GARANTINĖS ĮMOKOS PROCENTINIS DYDIS PAGAL PAGRINDINIŲ FINANSINIŲ PRIEMONIŲ RŪŠIS

                        a)

                        3,33 proc. nominaliosios CFD vertės, kai pagrindinės priemonės valiutų pora yra dvi iš toliau išvardytų valiutų: JAV doleris, euras, Japonijos jena, svaras sterlingų, Kanados doleris arba Šveicarijos frankas;

                        b)

                        5 proc. nominaliosios CFD vertės, kai pagrindinės priemonės indeksas, valiutų pora arba biržos prekė yra:

                                    i.

                                    bet kuris iš toliau išvardytų akcijų indeksų: Financial Times Stock Exchange 100 (FTSE 100); Cotation Assistée en Continu 40 (CAC 40); Deutsche Bourse AG German Stock Index 30 (DAX30); Dow Jones Industrial Average (DJIA); Standard & Poors 500 (S&P 500); NASDAQ Composite Index (NASDAQ), NASDAQ 100 Index (NASDAQ 100); Nikkei Index (Nikkei 225); Standard & Poors / Australian Securities Exchange 200 (ASX 200); EURO STOXX 50 Index (EURO STOXX 50);

                                    ii.

                                    valiutos pora, į kurią įtraukta bent viena valiuta, kuri nėra nurodyta a punkte esančiame sąraše; arba

                                    iii.

                                    auksas;

                        c)

                        10 proc. nominaliosios CFD vertės, kai pagrindinės priemonės biržos prekė arba akcijų indeksas yra biržos prekė arba akcijų indeksas, kurie nėra įtraukti į b punkte pateiktą sąrašą;

                        d)

                        50 proc. nominaliosios CFD vertės, kai pagrindinė priemonė yra virtualioji valiuta; arba

                        e)

                        20 proc. nominaliosios CFD vertės, kai pagrindinė priemonė yra:

                                    (i)

                                    akcija arba

                                    (ii)

                                    priemonė, kuri nėra įtraukta į šiame priede pateiktą sąrašą.

            II PRIEDAS

               PERSPĖJIMAI APIE RIZIKĄ

            A SKIRSNIS

               Perspėjimų apie riziką sąlygos

                        1.

                        Perspėjimas apie riziką pateikiamas taip, kad jis būtų gerai matomas, jo šriftas yra bent tokio pat dydžio, kaip pagrindinio pranešimo šriftas, ir jis yra ta pačia kalba, kaip pranešimas arba skelbiama informacija.

                        2.

                        Jeigu pranešimas arba skelbiama informacija pateikiama patvariojoje laikmenoje arba interneto svetainėje, perspėjimas apie riziką pateikiamas B skirsnyje nurodytu formatu.

                        3.

                        Jeigu pranešimas arba paskelbta informacija pateikiama ne fizinėje medijoje arba ne interneto svetainėje, įspėjimas apie riziką pateikiamas C skirsnyje nurodytu formatu.

                        4.

                        Nukrypstant nuo 2 ir 3 dalių, jei B arba C skirsnyje nurodytu formatu pateiktame įspėjime apie riziką nurodytas simbolių skaičius viršija trečiosios šalies rinkodaros paslaugų teikėjo standartinį leidžiamą simbolių skaičių, įspėjimas apie riziką gali būti pateikiamas D skirsnyje nurodytu formatu.

                        5.

                        Jei įspėjimas apie riziką pateikiamas D skirsnyje nurodytu formatu, pranešime arba skelbiamoje informacijoje taip pat pateikiama tiesioginė nuoroda į sandorių dėl kainų skirtumo teikėjo interneto svetainę, kurioje įspėjimas apie riziką pateikiamas B skirsnyje nurodytu formatu.

                        6.

                        Perspėjimo apie riziką tekste nurodomas aktualus su konkrečiu teikėju susijęs nuostolių procentinis dydis, atspindintis procentą CFD teikėjo atidarytų neprofesionaliųjų investuotojų CFD prekybos sąskaitų, kurios prarado pinigus. Nuostolių procentinis dydis apskaičiuojamas už pastaruosius 12 mėnesių (toliau – 12 mėnesių skaičiavimo laikotarpis) ir yra tikslinamas kas tris mėnesius. Nuostolių procentinis dydis skaičiuojamas pagal šias taisykles:

                                    a)

                                    tam tikro neprofesionaliojo investuotojo CFD prekybos sąskaita laikoma praradusia pinigus, jeigu viso realizuoto ir nerealizuoto su CFD prekybos sąskaita susietų CFD grynojo pelno suma per 12 mėnesių skaičiavimo laikotarpį yra neigiama;

                                    b)

                                    į skaičiavimą įtraukiamos visos sąnaudos, susijusios su CFD, susietais su CFD prekybos sąskaita, įskaitant visus mokesčius, rinkliavas ir komisinius mokesčius;

                                    c)

                                    apskaičiuojant neatsižvelgiama į šias sumas:

                                                i.

                                                bet kokias CFD prekybos sąskaitas, kuriose per skaičiavimo laikotarpį nėra jokių su jomis susietų aktyvių CFD;

                                                ii.

                                                bet kokį pelną arba nuostolį, susijusius su produktais, kurie nėra su CFD prekybos sąskaita susieti CFD;

                                                iii.

                                                bet kokius indėlius arba iš CFD prekybos sąskaitas išimtas lėšas;

                        7.

                        Nukrypstant nuo 2–6 dalių, jeigu per pastarųjų 12 mėnesių skaičiavimo laikotarpį sandorių dėl kainų skirtumo teikėjas nepasiūlė atviro sandorio dėl kainų skirtumo, susieto su neprofesionalaus kliento sandorio dėl kainų skirtumo prekybos sąskaita, minėtasis sandorio dėl kainų skirtumo teikėjas standartinį įspėjimą apie riziką skelbia atitinkamai E–G skirsniuose nurodytu formatu.

                  B SKIRSNIS

               Su konkrečiu teikėju susijęs perspėjimas apie riziką patvariojoje laikmenoje ir interneto svetainėje

                        CFD yra sudėtingos priemonės, dėl kurių kyla didelė rizika greitai prarasti pinigus taikant finansinį svertą.

                           [įrašyti su konkrečiu teikėju susijusį procentinį dydį] proc. neprofesionaliųjų investuotojų sąskaitų prarandami pinigai prekiaujant CFD su šiuo teikėju.

                        Turėtumėte pagalvoti, ar suprantate, kaip veikia CFD ir ar galite sau leisti prisiimti didelę riziką prarasti savo pinigus.

                  C SKIRSNIS

               Sutrumpintas su konkrečiu teikėju susijęs perspėjimas apie riziką

                           [įrašyti su konkrečiu teikėju susijusį procentinį dydį] proc. neprofesionaliųjų investuotojų sąskaitų prarandami pinigai prekiaujant CFD su šiuo teikėju.

                        Turėtumėte pagalvoti, ar galite sau leisti prisiimti didelę riziką prarasti savo pinigus.

                  D SKIRSNIS

               Įspėjimas apie konkretaus teikėjo nustatytą sumažintą simbolių skaičių

            [Įrašyti teikėjo procentinę dalį] neprofesionalių klientų nuostolingų sandorių dėl kainų skirtumo sąskaitų procentinė dalis.
            E SKIRSNIS

               Standartinis perspėjimas apie riziką patvariojoje laikmenoje ir interneto svetainėje

                        CFD yra sudėtingos priemonės, dėl kurių kyla didelė rizika greitai prarasti pinigus taikant finansinį svertą.

                           74–89 proc. neprofesionaliųjų investuotojų sąskaitų praranda pinigus prekiaujant CFD.

                        Turėtumėte pagalvoti, ar suprantate, kaip veikia CFD ir ar galite sau leisti prisiimti didelę riziką prarasti savo pinigus.

                  F SKIRSNIS

               Sutrumpintas standartinis perspėjimas apie riziką

                           74–89 proc. neprofesionaliųjų investuotojų sąskaitų praranda pinigus prekiaujant CFD.

                        Turėtumėte pagalvoti, ar galite sau leisti prisiimti didelę riziką prarasti savo pinigus.

                  G SKIRSNIS

               Standartinis įspėjimas apie sumažintą simbolių skaičių

            74–89 proc. neprofesionalių klientų sandorių dėl kainų skirtumo sąskaitų yra nuostolingos.


title: 2019 m. balandžio 30 d. Komisijos sprendimas (ES) 2019/718 dėl pasiūlytos piliečių iniciatyvos „PRO-NUTRISCORE“ (pranešta dokumentu Nr. C(2019) 3232)

text:
10.5.2019

                  LT

                  Europos Sąjungos oficialusis leidinys

                  L 122/49

         KOMISIJOS SPRENDIMAS (ES) 2019/718
         2019 m. balandžio 30 d.
         dėl pasiūlytos piliečių iniciatyvos „PRO-NUTRISCORE“

               (pranešta dokumentu Nr. C(2019) 3232)

         (Tekstas autentiškas tik prancūzų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,
         kadangi:

                     (1)

                     pasiūlytos piliečių iniciatyvos „PRO-NUTRISCORE“ dalykas įvardytas taip: „Prašome Europos Komisijos nustatyti supaprastintą maisto produktų maistingumo ženklinimą (“Nutriscore„) ir taip užtikrinti, kad vartotojai gautų kokybišką informaciją apie maistingąsias medžiagas, ir saugoti jų sveikatą.“;

                     (2)

                     pasiūlytos piliečių iniciatyvos tikslai įvardyti taip: „1. Maistingumo ženklinimą padaryti lengviau perskaitomą ir suprantamą, kad vartotojas, rinkdamasis iš daugelio siūlomų maisto produktų, galėtų greitai įvertinti maisto produkto maistinę vertę; 2. Spręsti visuomenės sveikatos problemas skatinant specialistus gerinti maisto produktų sudėtį; 3. Sukuriant vieną oficialią ženklinimo sistemą suderinti maistingumo ženklinimą visoje Europoje ir taip sumažinti vartotojų sumaištį, kylančią stengiantis suprasti įvairiausius šiuo metu naudojamus logotipus.“;

                     (3)

                     Europos Sąjungos sutartimi (toliau – ES sutartis) sustiprinama Sąjungos pilietybė ir dar labiau sutvirtinamas demokratinis Sąjungos veikimas, nes joje nustatyta, inter alia, kad kiekvienam piliečiui turi būti suteikta teisė dalyvauti demokratiniame Sąjungos gyvenime teikiant Europos piliečių iniciatyvą;

                     (4)

                     todėl procedūros ir sąlygos, kurias reikia taikyti siekiant įgyvendinti piliečių iniciatyvą, turėtų būti aiškios, paprastos, lengvos taikyti ir turėtų atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga taptų prieinamesnė;

                     (5)

                     remiantis Sutarties dėl Europos Sąjungos veikimo (SESV) 114 straipsniu, gali būti priimti Sutartims įgyvendinti reikalingi Sąjungos teisės aktai, kad būtų suderintos valstybių narių įstatymų ir kitų teisės aktų nuostatos, skirtos vidaus rinkai sukurti ir jos veikimui užtikrinti;

                     (6)

                     dėl šių priežasčių pagal reglamento 4 straipsnio 2 dalies b punktą nėra taip, kad pasiūlyta piliečių iniciatyva akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;

                     (7)

                     be to, pagal reglamento 3 straipsnio 2 dalį sudarytas piliečių komitetas ir paskirti kontaktiniai asmenys, o pasiūlyta piliečių iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti ES sutarties 2 straipsnyje nustatytoms Sąjungos vertybėms;

                     (8)

                     todėl pasiūlyta piliečių iniciatyva „PRO-NUTRISCORE“ turėtų būti užregistruota,

               PRIĖMĖ ŠĮ SPRENDIMĄ:

            1 straipsnis
            Pasiūlyta piliečių iniciatyva „PRO-NUTRISCORE“ užregistruojama.

            2 straipsnis
            Šis sprendimas įsigalioja 2019 m. gegužės 8 d.

            3 straipsnis
            Šis sprendimas skirtas pasiūlytos piliečių iniciatyvos „PRO-NUTRISCORE“ organizatoriams (piliečių komiteto nariams), kuriems kaip kontaktiniai asmenys atstovauja Cédric MUSSO ir Ivo MECHELS.

            Priimta Briuselyje 2019 m. balandžio 30 d.

                  Komisijos vardu

               Frans TIMMERMANS

                  Pirmininko pavaduotojas

            (1)  OL L 65, 2011 3 11, p. 1.


title: 2019 m. balandžio 30 d. Komisijos sprendimas (ES) 2019/719 dėl pasiūlytos piliečių iniciatyvos „Greitas, sąžiningas ir veiksmingas klimato kaitos problemos sprendimas“ (pranešta dokumentu Nr. C(2019) 3246)

text:
10.5.2019

                  LT

                  Europos Sąjungos oficialusis leidinys

                  L 122/51

         KOMISIJOS SPRENDIMAS (ES) 2019/719
         2019 m. balandžio 30 d.
         dėl pasiūlytos piliečių iniciatyvos „Greitas, sąžiningas ir veiksmingas klimato kaitos problemos sprendimas“

               (pranešta dokumentu Nr. C(2019) 3246)

         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,
         kadangi:

                     (1)

                     pasiūlytos piliečių iniciatyvos „Greitas, sąžiningas ir veiksmingas klimato kaitos problemos sprendimas“ dalykas įvardytas taip: „Mokslininkai ir ekonomistai sutaria, kad vis didesnis taršos apmokestinimas ir pajamų sugrąžinimas namų ūkiams – veikia.“;

                     (2)

                     pasiūlytos piliečių iniciatyvos tikslai įvardyti taip: „Taršą sumažins nuolat didinamos iškastinio kuro kainos. Tai skatins bendroves ir vartotojus rinktis švaresnes ir pigesnes alternatyvas. Visi surinkti pinigai kas mėnesį bus grąžinami piliečiams kaip dividendai. Daugelis mažas ir vidutines pajamas gaunančių šeimų gyvens geriau. Importuojamų prekių apmokestinimas atsižvelgiant į anglies dioksidą apsaugos mūsų ekonomiką ir skatins veiksmus pasaulio lygmeniu. Kiti privalumai: švaresnis oras, daugiau darbo vietų ir mažesnės valdžios sektoriaus išlaidos dėl suderintos politikos.“;

                     (3)

                     Europos Sąjungos sutartimi (toliau – ES sutartis) sustiprinama Sąjungos pilietybė ir dar labiau sutvirtinamas demokratinis Sąjungos veikimas, nes joje nustatyta, inter alia, kad kiekvienam piliečiui turi būti suteikta teisė dalyvauti demokratiniame Sąjungos gyvenime teikiant Europos piliečių iniciatyvą;

                     (4)

                     todėl procedūros ir sąlygos, kurias reikia taikyti siekiant įgyvendinti piliečių iniciatyvą, turėtų būti aiškios, paprastos, lengvos taikyti ir turėtų atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga taptų prieinamesnė;

                     (5)

                     Komisija turi įgaliojimus teikti Sutartims įgyvendinti reikalingus Sąjungos teisės aktų pasiūlymus, kuriais:

                                 —

                                 remiantis Sutarties dėl Europos Sąjungos veikimo (SESV) 113 straipsniu priimamos nuostatos dėl apyvartos mokesčius, akcizus ir kitokių formų netiesioginį apmokestinimą reglamentuojančių teisės aktų suderinimo, būtino siekiant užtikrinti, kad būtų sukurta ir imtų veikti vidaus rinka ir būtų išvengta konkurencijos iškraipymo,

                                 —

                                 remiantis SESV 192 straipsnio 1 ir 2 dalimis, siejant su SESV 191 straipsnio 1 dalies pirma ir ketvirta įtraukomis, imamasi veiksmų siekiant išsaugoti, apsaugoti ir gerinti aplinkos kokybę ir skatinti tarptautinio lygio priemones, skirtas regioninėms ar pasaulinėms aplinkos problemoms spręsti, visų pirma kovai su klimato kaita,

                                 —

                                 remiantis SESV 207 straipsniu įgyvendinama bendra prekybos politika;

                     (6)

                     dėl šių priežasčių pagal reglamento 4 straipsnio 2 dalies b punktą nėra taip, kad pasiūlyta piliečių iniciatyva akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;

                     (7)

                     be to, pagal reglamento 3 straipsnio 2 dalį sudarytas piliečių komitetas ir paskirti kontaktiniai asmenys, o pasiūlyta piliečių iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti ES sutarties 2 straipsnyje nustatytoms Sąjungos vertybėms;

                     (8)

                     todėl pasiūlyta piliečių iniciatyva „Greitas, sąžiningas ir veiksmingas klimato kaitos problemos sprendimas“ turėtų būti užregistruota,

               PRIĖMĖ ŠĮ SPRENDIMĄ:

            1 straipsnis
            Pasiūlyta piliečių iniciatyva „Greitas, sąžiningas ir veiksmingas klimato kaitos problemos sprendimas“ užregistruojama.

            2 straipsnis
            Šis sprendimas įsigalioja 2019 m. gegužės 6 d.

            3 straipsnis
            Šis sprendimas skirtas pasiūlytos piliečių iniciatyvos „Greitas, teisingas ir veiksmingas sprendimas dėl klimato kaitos“ organizatoriams (piliečių komiteto nariams), kuriems kaip kontaktiniai asmenys atstovauja Christiaan Frederik ALOFS ir Brigitte Ludovica Franciscus Maria VAN GERVEN, kuris veikia kaip kontaktiniai asmenys.

            Priimta Briuselyje 2019 m. balandžio 30 d.

                  Komisijos vardu

               Frans TIMMERMANS

                  Pirmininko pavaduotojas

            (1)  OL L 65, 2011 3 11, p. 1.


title: 2019 m. balandžio 30 d. Komisijos sprendimas (ES) 2019/720 dėl siūlomos piliečių iniciatyvos „Atleidimo nuo aviacinio kuro mokesčio Europoje panaikinimas“ (pranešta dokumentu Nr. C(2019) 3250)

text:
10.5.2019

                  LT

                  Europos Sąjungos oficialusis leidinys

                  L 122/53

         KOMISIJOS SPRENDIMAS (ES) 2019/720
         2019 m. balandžio 30 d.
         dėl siūlomos piliečių iniciatyvos „Atleidimo nuo aviacinio kuro mokesčio Europoje panaikinimas“

               (pranešta dokumentu Nr. C(2019) 3250)

         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,
         kadangi:

                     (1)

                     siūlomos piliečių iniciatyvos „Atleidimo nuo aviacinio kuro mokesčio Europoje panaikinimas“ dalykas yra toks: „Raginame Europos Komisiją pasiūlyti valstybėms narėms nustatyti aviacinių degalų (aviacinio žibalo) mokestį. Aviacijos sektorius naudojasi mokestine nauda, nors tai vienas sparčiausiai didėjančių išmetamų šiltnamio efektą sukeliančių dujų šaltinių“;

                     (2)

                     pasiūlytos piliečių iniciatyvos tikslai yra tokie: „Ekologiškoms aviacijos alternatyvoms taikomi dideli mokesčiai, o aviacijos pramonė naudojasi daugybe nesąžiningų mokesčių lengvatų. Europoje aviaciniai degalai tebėra neapmokestinami, o valstybės netaiko PVM lėktuvų bilietams, todėl aviacija yra vis patrauklesnis transporto būdas, nors jo taršos anglies dioksidu intensyvumas pats didžiausias. Apmokestindama aviacinį žibalą ES galėtų smarkiai padidinti finansavimą ekologiškesniam judumui, nes transportas yra sparčiausiai augantis sektorius, kuriame išmetama daug šiltnamio efektą sukeliančių dujų;“

                     (3)

                     Europos Sąjungos sutartimi (toliau – ES sutartis) sustiprinama Sąjungos pilietybė ir dar labiau sutvirtinamas demokratinis Sąjungos veikimas, nes joje, inter alia, nustatyta, kad kiekvienam piliečiui turi būti suteikta teisė dalyvauti demokratiniame Sąjungos gyvenime teikiant Europos piliečių iniciatyvą;

                     (4)

                     todėl procedūros ir sąlygos, kurių reikia laikytis siekiant įgyvendinti piliečių iniciatyvą, turėtų būti aiškios, paprastos, lengvos taikyti ir turėtų atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga taptų prieinamesnė;

                     (5)

                     remiantis Sutarties dėl Europos Sąjungos veikimo (SESV) 113 straipsniu, Sutarčių įgyvendinimo tikslu gali būti priimami Sąjungos teisės aktai, susiję su nuostatomis dėl apyvartos mokesčius, akcizą ir kitas netiesioginio apmokestinimo formas reglamentuojančių teisės aktų suderinimo, būtino užtikrinant, kad bus sukurta ir ims veikti vidaus rinka bei bus išvengta konkurencijos iškraipymo;

                     (6)

                     dėl šių priežasčių pagal reglamento 4 straipsnio 2 dalies b punktą nėra taip, kad pasiūlyta piliečių iniciatyva akivaizdžiai nepatektų į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis;

                     (7)

                     be to, pagal reglamento 3 straipsnio 2 dalį sudarytas piliečių komitetas ir paskirti kontaktiniai asmenys, o pasiūlyta piliečių iniciatyva nėra aiškiai siekiama piktnaudžiauti, ji nėra lengvabūdiška, nepagrįsta ar akivaizdžiai prieštaraujanti ES sutarties 2 straipsnyje nustatytoms Sąjungos vertybėms;

                     (8)

                     todėl pasiūlyta piliečių iniciatyva „Atleidimo nuo aviacinio kuro mokesčio Europoje panaikinimas“ turėtų būti užregistruota,

               PRIĖMĖ ŠĮ SPRENDIMĄ:

            1 straipsnis
            Pasiūlyta piliečių iniciatyva „Atleidimo nuo aviacinio kuro mokesčio Europoje panaikinimas“ užregistruojama.

            2 straipsnis
            Šis sprendimas įsigalioja 2019 m. gegužės 10 d.

            3 straipsnis
            Šis sprendimas skirtas pasiūlytos piliečių iniciatyvos „Atleidimo nuo aviacinio kuro mokesčio Europoje panaikinimas“ organizatoriams (piliečių komiteto nariams), kuriems kaip kontaktiniai asmenys atstovauja Timothée Niels Pierre Jacques GALVAIRE ir Anastasios PAPACHRISTOU.

            Priimta Briuselyje 2019 m. balandžio 30 d.

                  Komisijos vardu

               Frans TIMMERMANS

                  Pirmininko pavaduotojas

            (1)  OL L 65, 2011 3 11, p. 1.


title: 2019 m. balandžio 30 d. Komisijos sprendimas (ES) 2019/722 dėl pasiūlytos piliečių iniciatyvos „Prekybos su Izraelio gyvenvietėmis Okupuotojoje Palestinos Teritorijoje sustabdymas“ (pranešta dokumentu Nr. C(2019) 3305)

text:
10.5.2019

                  LT

                  Europos Sąjungos oficialusis leidinys

                  L 122/57

         KOMISIJOS SPRENDIMAS (ES) 2019/722
         2019 m. balandžio 30 d.
         dėl pasiūlytos piliečių iniciatyvos „Prekybos su Izraelio gyvenvietėmis Okupuotojoje Palestinos Teritorijoje sustabdymas“

               (pranešta dokumentu Nr. C(2019) 3305)

         (Tekstas autentiškas tik anglų kalba)
         EUROPOS KOMISIJA,
         atsižvelgdama į Sutartį dėl Europos Sąjungos veikimo,
         atsižvelgdama į 2011 m. vasario 16 d. Europos Parlamento ir Tarybos reglamentą (ES) Nr. 211/2011 dėl piliečių iniciatyvos (1), ypač į jo 4 straipsnį,
         kadangi:

                     (1)

                     pasiūlytos piliečių iniciatyvos „Prekybos su Izraelio gyvenvietėmis Okupuotojoje Palestinos Teritorijoje sustabdymas“ dalykas yra toks: siekdama nepripažinti ar neprisidėti prie Izraelio daromų tarptautinės teisės ir žmogaus teisių pažeidimų, ES privalo sustabdyti prekybą su Okupuotąją Palestinos Teritoriją kolonizuojančiomis Izraelio gyvenvietėmis;

                     (2)

                     pasiūlytos piliečių iniciatyvos tikslai yra tokie: Europos Komisija turi išimtinę kompetenciją prekybos srityje. Todėl, atsižvelgdama į savo pareigas pagal tarptautinę teisę nepripažinti ar neprisidėti prie neteisėtų Izraelio veiksmų okupuotoje Palestinoje, Komisija turi: 1. oficialiai pripažinti, kad prekyba su Izraelio gyvenvietėmis draudžiama tiek visai ES, tiek visoms valstybėms narėms; 2. užtikrinti, kad būtų vykdomas teisės aktas, kuriuo užtikrinama, kad prekės ir paslaugos, visiškai arba iš dalies kilusios iš tokių gyvenviečių, nebepatektų į Europos rinką;

                     (3)

                     Europos Sąjungos sutartimi (toliau – ES sutartis) sustiprinama Sąjungos pilietybė ir dar labiau sutvirtinamas demokratinis Sąjungos veikimas, be kita ko, nustatant, kad kiekvienas pilietis turi turėti teisę, teikdamas Europos piliečių iniciatyvą, dalyvauti demokratiniame Sąjungos gyvenime;

                     (4)

                     todėl piliečių iniciatyvos teikimo procedūros ir sąlygos turėtų būti aiškios, paprastos, patogios ir atitikti piliečių iniciatyvos pobūdį, kad būtų skatinamas piliečių dalyvavimas, o Sąjunga taptų prieinamesnė;

                     (5)

                     pasiūlytos piliečių iniciatyvos dalyką reglamentuojantis teisės aktas galėtų būti priimtas tik remiantis SESV 215 straipsniu;

                     (6)

                     tačiau būtina teisės akto priėmimo remiantis SESV 215 straipsniu sąlyga yra sprendimas, priimtas pagal Europos Sąjungos sutarties V antraštinės dalies 2 skyrių, kuriuo numatoma visiškai nutraukti ar dalinai apriboti ekonominius ir finansinius santykius su atitinkama trečiąja šalimi. Komisija neturi įgaliojimų teikti pasiūlymus dėl tokio sprendimo. Nesant atitinkamo sprendimo, priimto pagal Europos Sąjungos sutarties V antraštinės dalies 2 skyrių, Komisija neturi įgaliojimų teikti pasiūlymą dėl teisės akto, kuris turi būti priimamas remiantis SESV 215 straipsniu;

                     (7)

                     dėl šių priežasčių pagal reglamento 4 straipsnio 2 dalies b punktą, aiškinamą kartu su to reglamento 2 straipsnio 1 punktu, pasiūlyta piliečių iniciatyva „Prekybos su Izraelio gyvenvietėmis Okupuotojoje Palestinos Teritorijoje sustabdymas“ akivaizdžiai nepatenka į Komisijos įgaliojimus pateikti pasiūlymą dėl Sąjungos teisės akto siekiant įgyvendinti Sutartis,

               PRIĖMĖ ŠĮ SPRENDIMĄ:

            1 straipsnis
            Registruoti pasiūlytą piliečių iniciatyvą „Prekybos su Izraelio gyvenvietėmis Okupuotojoje Palestinos Teritorijoje sustabdymas“ atsisakoma.

            2 straipsnis
            Šis sprendimas skirtas pasiūlytos piliečių iniciatyvos „Prekybos su Izraelio gyvenvietėmis Okupuotojoje Palestinos Teritorijoje sustabdymas“ organizatoriams (piliečių komiteto nariams), kuriems kaip kontaktiniai asmenys atstovauja [pasikonsultavus su organizatoriais asmens duomenys ištrinti].

            Priimta Briuselyje 2019 m. balandžio 30 d.

                  Komisijos vardu

               Frans TIMMERMANS

                  Pirmininko pavaduotojas

            (1)  OL L 65, 2011 3 11, p. 1.